qundao/data-zh-poetry huggingface dataset:
柳梢青·山霁无岚
作者：许桢
朝代：元

山霁无岚。寻幽有屐，不用张帆。乐事关心，良辰修禊，元夜传柑。芳郊随处行庵。听驺导、担花几篮。洲渚凝妆，笙歌归院，好个江南。
次和圭塘杂咏 其一 日夕观山
作者：许桢
朝代：元

亭西咫尺耸千岩，清气侵凌涌碧岚。红日欲沈山更好，从他捷径在终南。
次和圭塘杂咏 其二 月下观梅
作者：许桢
朝代：元

老树清溪映白沙，可人竹外一枝斜。黄昏信步前村去，香到松林卖酒家。
次和圭塘杂咏·日夕观山
作者：许桢
朝代：元

亭西咫尺耸千岩，清气侵凌涌碧岚。红日欲沈山更好，从他捷径在终南。老树清溪映白沙，可人竹外一枝斜。黄昏信步前村去，香到松林卖酒家。
渔家傲
作者：许桢
朝代：元

鸿雁翩翩云路杳。芦花如雪迷红蓼。荷叶不禁风雨倒。秋意早。诗怀清似霜天晓。独掩柴扉谁得到。高台日暮宜瞻眺。清致日多尘事少。歌古调。新声移入渔家傲。
渔家傲·以上周咏先校旧抄圭塘款乃集本许桢
作者：许桢
朝代：元

万木凋零岩壑峭。一机消长观天道。松竹园亭时一造。谁敢诮。敲冰煮茗供谈笑。自负平生心矫矫。三闾何事形容槁。琴到无弦谁与操。怀我宝。相逢且赋渔家傲。
渔家傲·众绿如生如羽葆
作者：许桢
朝代：元

众绿如生如羽葆。池光摇漾连汀草。红杏已无春意闹。风致好。水中三屿如三岛。荷叶如钱蒲袅袅。石渠静听泉声小。从此圭塘时检校。停短棹。柳阴高唱渔家傲。
渔家傲·和
作者：许桢
朝代：元

青入西山烟渺渺。天机只在菰蒲杪。风解冰澌融小沼。人静悄。一声何处啼山鸟。杖策寻芳逢野老。草芽柳眼明残照。归到圭塘还独钓。心事了。箫声缓和渔家傲。
瑞莲歌次可行叔韵
作者：许桢
朝代：元

太行山下溪名洹，洹溪主人今得贤。石渠分溜入方沼，种出万柄红白莲。就中一茄发挺特，艳妆双出云髻鬈。有如二女降妫汭，翠裙红袖相牵连。岐分骇目未信宿，里□传耳何喧阒。波神有为献嘉瑞，要并太史书丰年。主人谦德不敢有，福善自是天行权。亭亭植立万花表，可人适在亭之前。日酣欲语转娇婉，风动似舞尤轻便。一时图写溢纨素，十日车马空市廛。昔闻蓂荚曾表异，乃因土阶与采椽。景星凤鸟岂常有，考信前史真宜传。醴湖芜塞不复见，而今乃濯圭塘泉。祯祥奕叶定不断，藕丝万缕相缠绵。幽人到此自怡悦，膏肓泉石尤难痊。要须纪录入郡乘，千年增重吾山川。
瑞莲歌次可行叔韵
作者：许桢
朝代：元
体裁：古风

太行山下溪名洹，洹溪主人今得贤。石渠分溜入方沼，种出万柄红白莲。就中一茄发挺特，艳妆双出云髻鬈。有如二女降妫汭，翠裙红袖相牵连。岐分骇目未信宿，里闾传耳何喧阗。波神有为献嘉瑞，要并太史书丰年。主人谦德不敢有，福善自是天行权。亭亭植立万花表，可人适在亭之前。日酣欲语转娇婉，风动似舞尤轻便。一时图写溢纨素，十日车马空市廛。昔闻蓂荚曾表异，乃因土阶与采椽。景星凤鸟岂常有，考信前史真宜传。醴湖芜塞不复见，而今乃濯圭塘泉。祯祥奕叶定不断，藕丝万缕相缠绵。幽人到此自怡悦，膏肓泉石尤难痊。要须纪录入郡乘，千年增重吾山川。
睡起偶成次韵二首
作者：许桢
朝代：元

乞得西园作醉乡，浮生俗务总相忘。水云清彻荷香里，小艇虚明似洞房。赋诗舒啸杖藜行，水色山光不世情。醉卧午窗谁唤醒，柳阴啼鸟两三声。
睡起偶成次韵二首·其一
作者：许桢
朝代：元

乞得西园作醉乡，浮生俗务总相忘。水云清彻荷香里，小艇虚明似洞房。
睡起偶成次韵二首·其二
作者：许桢
朝代：元

赋诗舒啸杖藜行，水色山光不世情。醉卧午窗谁唤醒，柳阴啼鸟两三声。
孟姜�石
作者：许椿
朝代：元
体裁：古风

我昔看山在乍浦，傍有石砥临行路。至今相传是秦时，孟氏当年�衣处。老眼拂拭曾见之，临风搔首空嗟咨。想当衣成亲寄远，持慰杞梁千里思。筑城未成夫死久，誓言从之埋夫后。恸苦号天天亦愁，长城一倒名不朽。秖今吴兴尚甲兵，三关格斗殊未宁。岂无贞烈若此妇，使君当为闻其名。君不见望夫山头人立玉，壮士观之发如竹。
宾月堂诗
作者：许献臣
朝代：元

人生自是人间月，客亦天边寄此身。彼此虚空无著处，谁欤是主复谁宾？
次韵蒲平章致仕
作者：许献臣
朝代：元
体裁：七言律诗

君恩许老重增秩，相印封回不再关。石以补天还袖手，云能成雨便归山。力将富贵推身外，倒卷乾坤入酒间。绿野堂前看丝竹，古今谁得似君闲。
七月望日思亲
作者：许衡
朝代：元
体裁：七言律诗

枉却千思与万思，音容无复见当时。草窗夜静灯前教，蔬圃春深膝下嬉。将谓百年供色养，岂知一日变生离。泰山为砺终磨尽，此恨绵绵无绝期。
不寐
作者：许衡
朝代：元

秋宵初感慨，展转不成眠。老况青灯外，羁愁白发边。蹉跎嗟往事，安稳忆归年。却起开门望，霜清月满天。
中秋
作者：许衡
朝代：元
体裁：五言绝句

动是经年隔，休教此夕孤。玉律秋方半，银蟾影倍清。
中秋不见月次窦生韵
作者：许衡
朝代：元
体裁：七言律诗

拨去尘机得暂闲，秋蟾思比去年看。谁知黯黯阴云合，故作凄凄夜色寒。好友不来倾绿蚁，诗人徒想凭栏杆。世间万事难前定，付与无心却自安。
中秋不见月继窦先生韵
作者：许衡
朝代：元

拨去尘机得暂閒，秋蟾思比去年看。谁知黯黯阴云合，故作凄凄夜色寒。好友不来倾绿蚁，诗人徒想凭阑干。世间万事难前定，付与无心却较安。
九日思亲
作者：许衡
朝代：元
体裁：五言绝句

九日人欢遇，双亲我独思。仓皇迷路后，哀苦哭儿时。
九日思亲
作者：许衡
朝代：元
体裁：七言律诗

年年九日泪沾衣，往恨伤心未易支。儿望母时儿哭母，母寻儿处母啼儿。兵尘扰扰关河迥，风色潇潇草木衰。回首天涯谩凝涕，悲风千里暮云垂。
偶得
作者：许衡
朝代：元
体裁：七言绝句

纷纷身事百千般，只要教君赌是□。□□□□□□□，枉将机巧自生难。
偶成
作者：许衡
朝代：元

屈指年华四十三，归来憔悴百无堪。远怀未得生前遂，俗事多因困后谙。百亩桑麻负城邑，一轩花竹对烟岚。纷纷世态终休论，老作山家亦分甘。
六气不用味
作者：许衡
朝代：元
体裁：古风

风关酸咸热关辛，火家甘味不须存。湿甘辛味兼咸味，燥用甘咸亦未闻。更有寒酸同一理，司天司地不区分。
别友人
作者：许衡
朝代：元

永怀不得遂，偃卧惜分阴。沁北田园计，山东故旧心。
别友人
作者：许衡
朝代：元
体裁：五言律诗

良朋不易得，此去复谁群。别酒无劳劝，浓愁已自醺。间关花外鸟，冷淡日边云。莫唱《阳关》彻，离声忍更闻。
别友人
作者：许衡
朝代：元

良朋不易得，此去复谁群？别酒无劳劝，浓愁已自醺。间关花外鸟，冷淡日边云。莫唱《阳关》彻，离声忍更闻。
别西山二首
作者：许衡
朝代：元

大山如蹲龙，小山如踞虎。烟岚郁苍翠，远近互吞吐。我来苏门居，遨游成乐土。策杖望朝云，捲帘看暮雨。佳意豁尘腥，胜概入谈麈。使我郁陶消，使我劳瘵愈。生平鄙吝心，一洗出千古。回首声名人，何殊坐囹圄。远役非素怀，况有跋涉苦。吟鞭袅春风，迟迟如去鲁。芳菲二三月，追游盛梅坞。归来愿无违，一觞相对举。我爱林虑山，不处要路津。兹焉几千古，绝彼朝市尘。我来成素交，澹澹日益亲。形骸两相忘，谁主复谁宾。充然乐我饥，怡然栖我神。朝光连暮色，佳意含馀春。心境一融会，世味殊未真。奕奕草木光，熙熙禽鸟驯。众物欣有托，吾庐行亦新。诗书咏而归，况有耆德邻。
别西山二首·其一
作者：许衡
朝代：元
体裁：古风

大山如蹲龙，小山如踞虎。烟岚郁苍翠，远近互吞吐。我来苏门居，遨游成乐土。策杖望朝云，捲帘看暮雨。佳意豁尘腥，胜概入谈麈。使我郁陶消，使我劳瘵愈。生平鄙吝心，一洗出千古。回首声名人，何殊坐囹圄。远役非素怀，况有跋涉苦。吟鞭袅春风，迟迟如去鲁。芳菲二三月，追游盛梅坞。归来愿无违，一觞相对举。
别西山二首·其二
作者：许衡
朝代：元
体裁：古风

我爱林虑山，不处要路津。兹焉几千古，绝彼朝市尘。我来成素交，澹澹日益亲。形骸两相忘，谁主复谁宾。充然乐我饥，怡然栖我神。朝光连暮色，佳意含馀春。心境一融会，世味殊未真。奕奕草木光，熙熙禽鸟驯。众物欣有托，吾庐行亦新。诗书咏而归，况有耆德邻。
北门观涨
作者：许衡
朝代：元

雨水添新涨，陂湖没旧痕。人迷堤口路，船上树头村。岁事知前误，秋耕未可论。谁怜徭役外，天亦吝深恩。
吴行甫韵
作者：许衡
朝代：元
体裁：七言律诗

老作民区百岁翁，托身终不羡陈宫。山田随分有生业，俭德养廉真古风。五亩桑麻舍前后，两行花竹路西东。幽人自爱幽居好，未肯埋身利害中。
呈友人
作者：许衡
朝代：元
体裁：七言律诗

事愈沉机德愈真，归来豪气尽峥嵘。天占北史祯祥应，学阅西山礼义精。吾道真如千里重，虚名冷笑一毫轻。十年谈社难相就，今日先生合主盟。
和吴行甫雨雹韵
作者：许衡
朝代：元

山风突起凌碧虚，怪状奇态成须臾。惊风急雨迸飞雹，飘骤散落千万珠。半空光冷掣电火，平地声走轰雷车。神龙奋怒乃若此，不识造化将何如？默知嘉禾半漂没，坐看积潦横穿窬。小民咨嗟复愁叹，谩执俗议尤当途。当途于今藐房杜，机略自知天下无。有才足使人羡慕，有势足使人奔趋。暇考阴阳论调燮，暇纾徵敛矜号呼。今年金缯满千驮，明年好上登封书。青山偃蹇与世疏，只将秀色供吾徒。知君如我有山癖，深探远讨吾不如。金灯峰上诗千首，挂镜台前一杯酒。人间万事尽浮云，故人曾为相思否？云边鸾凤玉鞭鸣，跛鳖蹒跚叠茧生。天末碧云凝远思，夕阳无语下西城。
和吴行甫雨雹韵·其一
作者：许衡
朝代：元
体裁：古风

山云突起凌碧虚，怪壮奇态成须臾。惊风急雨迸飞雹，飘骤散落千万珠。半空光冷掣电火，平地声走轰雷车。神龙奋怒乃若此，不识造化将何如。默知嘉禾伤淹没，坐看积潦横穿窬。小民咨嗟复愁叹，谩执俗议尤当途。当途于今藐房杜，机略自知天下无。有才足使人羡慕，有势足使人奔趋。暇考阴阳论调燮，暇纾徵敛矜号呼。今年金缯满千驮，明年好上登封书。
和吴行甫雨雹韵·其一
作者：许衡
朝代：元

山风突起凌碧虚，怪状奇态成须臾。惊风急雨迸飞雹，飘骤散落千万珠。半空光冷掣电火，平地声走轰雷车。神龙奋怒乃若此，不识造化将何如？默知嘉禾半漂没，坐看积潦横穿窬。小民咨嗟复愁叹，谩执俗议尤当途。当途于今藐房杜，机略自知天下无。有才足使人羡慕，有势足使人奔趋。暇考阴阳论调燮，暇纾徵敛矜号呼。今年金缯满千驮，明年好上登封书。
和吴行甫雨雹韵·其二
作者：许衡
朝代：元
体裁：古风

青山偃蹇与世疏，只将秀色供吾徒。知君如我有山癖，深探远讨吾不如。金灯峰上诗千首，挂镜台前一杯酒。人间万事尽浮云，故人曾为相思否。云边鸾凤玉鞭鸣，跛鳖蹒跚叠茧生。天末碧云凝远思，夕阳无语下西城。
和吴行甫雨雹韵·其二
作者：许衡
朝代：元

青山偃蹇与世疏，只将秀色供吾徒。知君如我有山癖，深探远讨吾不如。金灯峰上诗千首，挂镜台前一杯酒。人间万事尽浮云，故人曾为相思否？云边鸾凤玉鞭鸣，跛鳖蹒跚叠茧生。天末碧云凝远思，夕阳无语下西城。
和姚先生韵
作者：许衡
朝代：元
体裁：七言律诗

去去迷途莫问津，来还惟恐不知真。因时用舍固有命，与道卷舒宜在人。百尺竿头愁据险，一庵床下乐为邻。孰轻孰重何须论，梦想故园桑柘春。
喜晴
作者：许衡
朝代：元

霁色开晴望，春风破客颜。绿纡东去水，青起北来山。魏府方期往，共城已梦还。芳菲梅坞盛，要醉竹花间。
喜秋晴
作者：许衡
朝代：元

苦雨伤秋稼，朝云忽放晴。碧空云尽捲，沧海日初升。久客天涯兴，耕夫陇上情。鸡豚并社酒，处处是欢声。
夜雨
作者：许衡
朝代：元

苦雨变秋霖，潇潇入夜深。乱敲惊叶脱，清响杂蛩吟。往事十年梦，故乡千里心。西风助凄切，不管客难任。
夜雨
作者：许衡
朝代：元
体裁：五言律诗

苦雨变秋霖，潇潇入夜深。乱敲惊叶脱，清响杂蛩吟。往事百年梦，故乡千里心。西风助凄切，不管客难任。
大暑登东城·其一
作者：许衡
朝代：元
体裁：七言绝句

云间畏日不肯下，天际好风殊未来。安得盆倾三尺雨，暑天一洗绝尘埃。
大暑登东城·其三
作者：许衡
朝代：元
体裁：七言绝句

��微躯一指如，岂胜炎暑拍寰区。当年列子容攀学，夜半因风上碧虚。
大暑登东城·其二
作者：许衡
朝代：元
体裁：七言绝句

三丈危城日暮登，暑威殊不霁凭陵。何时太华高峰上，细嚼松阴六月冰。
大暑登东城·其五
作者：许衡
朝代：元
体裁：七言绝句

瘴厉蟠空久不开，垄苗枯死旱为灾。苍生梦寐思霖雨，谁似当年傅说才。
大暑登东城·其六
作者：许衡
朝代：元
体裁：七言绝句

关钥胸中本要安，亲疏眼底更须看。若教处此无深秘，只恐当机有至难。
大暑登东城·其四
作者：许衡
朝代：元
体裁：七言绝句

本期萧散筑幽深，岂虑烦蒸复见侵。五夜懊憹眠不得，几乎消绝爱山心。
子仁改冠
作者：许衡
朝代：元
体裁：五言律诗

聪明羡刘子，奋勇入吾门。大省仙家误，真知圣道尊。一簪除旧习，千古立深根。更愿加勤苦，诗书日讨论。
学题武郎中桃溪归隐图二首
作者：许衡
朝代：元

桃溪风景写横披，浑似秦人避乱时。万树春红罗锦绮，一湾晴碧捲琉璃。饮中更听琴声雅，静里初无俗事羁。他日君侯归此隐，肯容閒客日追随。门外鞦韆摆翠烟，篱边鸡犬亦閒閒。更教烂熳花千树，对著萦纡水一湾。好景已凭摩诘画，他年重约长卿还。寻思此世人心别，又爱功名又爱山。
学题武郎中桃溪归隐图二首·其一
作者：许衡
朝代：元

桃溪风景写横披，浑似秦人避乱时。万树春红罗锦绮，一湾晴碧捲琉璃。饮中更听琴声雅，静里初无俗事羁。他日君侯归此隐，肯容閒客日追随。
学题武郎中桃溪归隐图二首·其二
作者：许衡
朝代：元

门外鞦韆摆翠烟，篱边鸡犬亦閒閒。更教烂熳花千树，对著萦纡水一湾。好景已凭摩诘画，他年重约长卿还。寻思此世人心别，又爱功名又爱山。
宿卓水·其一
作者：许衡
朝代：元
体裁：七言绝句

腹馁衣单坐又温，可堪开口话牺文。西风更动萧萧竹，清彻先生十一分。
宿卓水·其三
作者：许衡
朝代：元
体裁：七言绝句

都笑谋生我最迂，我思犹恐不能愚。纷纷走入荆榛里，谁肯轻身与并驱。
宿卓水·其二
作者：许衡
朝代：元
体裁：七言绝句

寒釭挑尽火重生，竹有清声月有明。一夜客窗眠不稳，却听山犬吠柴荆。
宿卓水·其二
作者：许衡
朝代：元

水自清声竹有风，我来端欲豁尘蒙。明朝杖履西城路，怅望家山翠霭中。
宿卓水·其五
作者：许衡
朝代：元
体裁：七言绝句

山水年来满意看，只无幽竹伴幽闲。从君愿乞龙孙去，栽向西城空隙间。
宿卓水·其四
作者：许衡
朝代：元
体裁：七言绝句

水有清声竹有风，我来端欲豁尘蒙。明朝杖履西城路，怅望家山翠霭中。
宿卓水二首
作者：许衡
朝代：元

寒釭挑尽火重生，竹有清声月自明。一夜客窗眠不稳，却听山犬吠柴荆。山水年来满意看，只无幽竹伴幽閒。从君愿乞龙孙去，栽向西城空隙间。
宿卓水二首·其一
作者：许衡
朝代：元

寒釭挑尽火重生，竹有清声月自明。一夜客窗眠不稳，却听山犬吠柴荆。
宿卓水二首·其二
作者：许衡
朝代：元

山水年来满意看，只无幽竹伴幽閒。从君愿乞龙孙去，栽向西城空隙间。
忆贾君玉
作者：许衡
朝代：元

贾君清介士，吾辈鲜能群。守志王元伯，甘贫范史云。铜台书废读，东郡酒方醺。何日寻先约，青灯共夜分。
戏学老杜去蜀
作者：许衡
朝代：元
体裁：五言律诗

十载他乡寓，千山故国赊。如何虚度日，不肯去还家。往事知难及，馀生度可涯。愿言心益地，无用苦伤嗟。
拟赠曹彦泽
作者：许衡
朝代：元
体裁：五言律诗

友益爱曹君，标孤出世纷。壮怀期远业，高谊薄层云。恶乱求山隐，亲贤愿德薰。我生良有幸，岁晚得同群。
拟赠曹彦泽
作者：许衡
朝代：元

益友重曹君，标孤出世氛。壮怀期远术，高谊薄层云。恶乱求山隐，亲贤愿德薰。我生良有幸，岁晚此同群。
春雪
作者：许衡
朝代：元

玉尘如糁满东风，人道天教兆岁丰。麦已埋深郊外绿，花都封却树头红。半年枯槁从今润，千里芳菲是处空。为问王孙与农叟，忧欢应见两难同。
晚步西溪
作者：许衡
朝代：元

拉友西溪往步联，西溪佳景丽秋天。日回林影苍烟外，风转滩声白鸟前。迅走双轮机磨巧，连安独木小桥偏。老年活计寻幽隐，须拟冈头置一廛。
晚步西溪
作者：许衡
朝代：元
体裁：七言律诗

拉友西溪往步联，西溪佳景丽秋天。日回林影苍烟外，风转滩声白鸟前。迅走双轮看磨巧，连安独木讶桥偏。老年活计寻幽隐，须拟冈头置一廛。
有感
作者：许衡
朝代：元

娇儿未成人，病苦不肯退。忧伤动中怀，惨惨心欲碎。老妻情更恶，中夜泣相对。何如早还归，山阳坟陇在。平生所愿心，展转不得遂。十年误同游，回首只多愧。病连肝肺深，因觉妻子累。悠悠故乡情，滴滴眼中泪。狐死知首丘，人生恋乡土。我心久焦劳，宿疾安能愈。所贵还故乡，微骸近先祖。他事足叹嗟，西风动寰宇。归兴不可遏，归程待何时？悠悠故乡心，一夕千里驰。西风动霄汉，惨惨令人悲。况我多病身，天涯久栖迟。交游义难忘，岂忍轻别离。重念丘陇远，娇儿正愚痴。因循死异邑，后世将何遗。所愿经营日，及此未全衰。树桑墙以下，开畦水之湄。既得舒困难，且可为镃基。幼无孝悌称，老无恩泽施。唯有近先茔，一死乃其宜。诸君苦留连，雅意金兰期。我自无遐福，形骸变焦痿。生平尚求友，得友还差池。中怀起愁叹，欲别难为辞。试将问吾庐，何日当西之？缓急有拟议，行止更无疑。作诗叙恳款，为报吾亲知。
有感·其一
作者：许衡
朝代：元

娇儿未成人，病苦不肯退。忧伤动中怀，惨惨心欲碎。老妻情更恶，中夜泣相对。何如早还归，山阳坟陇在。平生所愿心，展转不得遂。十年误同游，回首只多愧。病连肝肺深，因觉妻子累。悠悠故乡情，滴滴眼中泪。
有感·其一
作者：许衡
朝代：元
体裁：古风

娇儿未成人，病苦不肯退。忧伤动中怀，惨惨心欲碎。老妻情更恶，中夜泣相对。何如早还归，山阳坟陇在。平生所愿心，展转不得遂。十年误同游，回首只多愧。病连肝肺深，因觉妻子累。悠悠故乡情，滴滴眼中泪。狐死知首邱，人生恋乡土。我心久焦劳，宿疾安能愈。所望还故乡，微骸近先祖。肮脏足叹嗟，西风动寰宇。
有感·其三
作者：许衡
朝代：元

归兴不可遏，归程待何时？悠悠故乡心，一夕千里驰。西风动霄汉，惨惨令人悲。况我多病身，天涯久栖迟。交游义难忘，岂忍轻别离。重念丘陇远，娇儿正愚痴。因循死异邑，后世将何遗。所愿经营日，及此未全衰。树桑墙以下，开畦水之湄。既得舒困难，且可为镃基。
有感·其二
作者：许衡
朝代：元
体裁：古风

归兴不可遏，归程待何时。悠悠故乡心，一夕千里驰。西风动霄汉，惨惨令人悲。况我多病身，天涯久栖迟。交游义难忘，岂忍轻别离。重念邱陇远，娇儿正愚痴。因循死异邑，后世将何遗。所愿经营日，及此未全衰。桑树墙以下，开畦水之湄。既得舒困难，且可为镃基。幼无孝悌称，老无恩泽施。唯有近先茔，一死乃其宜。诸君苦留连，雅意金兰期。我自无遐福，形骸变焦痿。生平尚求友，得友还差池。中怀起愁叹，欲别难为辞。试问将居庐，何日当西之。缓急有拟议，行止更无疑。作诗叙恳款，为报吾人知。
有感·其二
作者：许衡
朝代：元

狐死知首丘，人生恋乡土。我心久焦劳，宿疾安能愈。所贵还故乡，微骸近先祖。他事足叹嗟，西风动寰宇。
有感·其四
作者：许衡
朝代：元

幼无孝悌称，老无恩泽施。唯有近先茔，一死乃其宜。诸君苦留连，雅意金兰期。我自无遐福，形骸变焦痿。生平尚求友，得友还差池。中怀起愁叹，欲别难为辞。试将问吾庐，何日当西之？缓急有拟议，行止更无疑。作诗叙恳款，为报吾亲知。
李生器所恃·其一
作者：许衡
朝代：元
体裁：七言律诗

人生寿天本难齐，补养徒烦一例推。医到明时无百中，病方传处有千岐。医能宛转深求病，病解间关巧避医。生死于兹系天命，莫将天命责人为。
李生器所恃·其二
作者：许衡
朝代：元
体裁：七言律诗

防病须防未病时，病临休恃药能医。寸疮溃处全身死，一息差来五脏危。禁盗莫如先禁博，存毛未必胜存皮。万般补养终成伪，只有操心是要规。
桃溪归隐图
作者：许衡
朝代：元
体裁：古风

溪桃种成事天子，已把行藏两途拟。如今鞍马困黄尘，袖着横披念生理。君不见太仓米登天厨，金盘对饤如珍珠。虽能顷刻得贵重，无复继世生民区。果欲归，归贵速，云雨人情若翻覆。虚名累不当饥寒，枉惹闲愁乱心曲。果欲归，归恐晚，镜里萧萧鬓丝短。桃花零落几春风，野鹤山猿有谁管。归去来，莫徘徊，瓦盆便拟倾新醅。脱冠一笑醉溪石，人间万事俱尘埃。
梁侯寿
作者：许衡
朝代：元
体裁：古风

律管岁寒深，梅花春意早。君侯应嘉祥，俊逸固倾倒。直气与众殊，孤标能自保。蔼然仁者心，慕悦古之道。视民犹视已，重贤如至宝。儿孙冀传习，诗书人伦讨。忠鲠拟力辅，奸巧期痛扫。舍积有休徵，天锡永难老。
梦中
作者：许衡
朝代：元
体裁：四言诗

花谢花开，时去时来。福才慰眼，祸已成胎。得未足慕，失未可哀。得失在天，敬听天哉。
沁园春·东馆路中
作者：许衡
朝代：元

自笑平生。一事无成。险阻备经。记丁年去国，干戈扰攘，囗囗囗囗，踪迹飘零。鲁道尘埃，齐封景物，旅况悠悠百恨增。斜阳里，对西风洒泪，魂断青冥。家园未得躬耕。又十载羁栖古魏城。念拙谋难遂，丹心耿耿，韶华易失，两鬓星星。五亩桑田，一区茅舍，快兴溪山理旧盟。桥边柳，安排青眼，待我归程。
沁园春·东馆路中
作者：许衡
朝代：元
体裁：词

自笑平生，一事无成，险阻备经。记丁年去国，干戈扰攘，踪迹飘零。鲁道尘埃，齐封景物，旅况悠悠百恨增。斜阳里，对西风洒泪，魂断青冥。家国未得躬耕。又十载、羁栖古魏城。念拙谋难遂，丹心耿耿，叹韶华易失，两鬓星星。五亩桑田，一区茅舍，快与溪山理旧盟。桥边柳，安排青眼，待我归旌。
沁园春·垦田东城
作者：许衡
朝代：元

月下檐西，日出篱东，晓枕睡馀。唤老妻忙起，晨餐供具，新炊藜糁，旧腌盐蔬。饱后安排，城边垦斸，要占苍烟十亩居。闲谈里，把从前荒秽，一旦驱除。为农换却为儒。任人笑、谋月拙更迂。念老来生业，无他长技，欲期安稳，敢避崎岖。达士声名，贵家骄蹇，此好胸中一点无。欢然处，有膝前儿女，几上诗书。
沁园春·垦田东城
作者：许衡
朝代：元
体裁：词

月下檐西，日出篱东，晓枕睡馀。唤老妻忙起，晨餐供具，新炊藜糁，旧腌盐蔬。饱后安排，城边垦斸，要占苍烟十亩居。闲谈里，把从前荒秽，一旦驱除。为农换却为儒。任人笑、谋身拙更迂。念老来生业，无他长技，欲期安稳，敢避崎岖。达士声名，贵家骄蹇，此好胸中一点无。欢然处，有膝前儿女，几上诗书。
游北观
作者：许衡
朝代：元
体裁：五言律诗

扶杖古城荒，飘然意可伤。道宫烟锁树，农舍雨倾墙。捕吏翻疑寇，平人却笑狂。长吁空仰首，天际正苍苍。
游北观
作者：许衡
朝代：元

扶杖古城荒，飘然意可伤。道宫烟锁树，农舍雨颓墙。捕吏翻疑寇，平人却笑狂。长吁空仰首，天际正苍苍。
游孙氏别墅
作者：许衡
朝代：元

闻道孙家别业新，招呼诸子共寻春。红韬瘦藟花初动，黄染轻梢柳未匀。兴况便为生意好，风光殊比画图真。何当对此常无事，慰我年来老病身。
游孙氏别墅
作者：许衡
朝代：元
体裁：七言律诗

闻道阿孙别业新，招呼诸子共寻春。红韬瘦藟花初动，黄染轻梢柳未匀。兴况便为生意好，风光殊比画图真。何当对此常无事，慰我年来老病身。
游黄华
作者：许衡
朝代：元

我生爱林泉，俗事常鞅掌。十年苦烦剧，一念愈倾仰。峰峦看画图，云烟入想像。久成心上癖，欲忍不可强。荷有敬斋公，恒以善相长。携我游黄华，一洗尘虑爽。行行叹奇绝，举目皆胜赏。镜台耸百崄，瀑布落千丈。石苔积重痕，溪风动幽响。使我躁竞息，使我心志广。恍如梦中身，翱翔千古上。回首声利场，谁能脱尘网。我老得仁心，动作皆可像。还家拟邻居，求田冀接壤。便许朴钝质，于此静中养。
游黄华宫
作者：许衡
朝代：元

闻道黄华山水好，我来一览气增豪。镜台对耸千峰起，瀑水惊喷万仞高。晓色云烟生洞府，霁天霏霭散林皋。凭谁早遂终焉计，日月登临不惮劳。
满江红·书怀
作者：许衡
朝代：元
体裁：词

亲友留连，都尽道、归程匆逼。还可虑、干戈摇荡，路途艰厄。万事岂容忙里做，一安惟自闲中得。便相将、妻子抱琴书，青山侧。行与止，吾能识。成与败，谁能测。但粝餐糊口，小窗容膝。桑梓安排投老地，诗书准备传家计。使苏张、重起论纵横，心难易。
满江红·书怀
作者：许衡
朝代：元

亲友留连，都尽道、归程息逼。还可虑、干戈摇荡，路途难厄。万事岂容忙里做，一安惟自闲中得。便相将、妻子抱琴书，青山侧。行与止，吾能识。成与败，谁能测。但粝餐糊口，小窗容膝。桑梓安排投老地，诗书准备传家策。使苏张重起论纵横，心难易。
满江红·别大名亲旧
作者：许衡
朝代：元
体裁：词

河上徘徊，未分袂、孤怀先怯。中年后、此般憔悴，怎禁离别。泪苦滴成襟畔湿，愁多拥就心头结。倚东风、搔首谩无聊，总难说。黄卷内，消白日。青镜里，增华发。念岁寒交友，薜萝烟月。莫道人生归去好，谁知美事难双得。计从今、会合在何时，长相忆。
满江红·别大名亲旧
作者：许衡
朝代：元

河上徘徊，未分袂、孤怀先怯。中年后、此般憔悴，怎禁离别。泪苦滴成襟畔湿，愁多拥就心头结。倚东风、搔首谩无聊，情难说。黄卷内，消白日。青镜里，增华发。念岁寒交友，故山烟月。虚道人生归去好，谁道美事难双得。计从今、佳会几何时，长相忆。
满江红·河上徘徊
作者：许衡
朝代：元

河上徘徊，未分袂，孤怀先怯。
中年后，此般憔悴，怎禁离别。
泪苦滴成襟畔湿，
愁多拥就心头结。
倚东风，搔首谩无聊，情难说。
黄卷内，清白日；
青镜里，增华发。
念岁寒交友，故山烟月。
虚负人生归去好，
谁知美事难双得。
计从今，佳会几何时？长相忆。
用行甫韵
作者：许衡
朝代：元
体裁：七言律诗

蛟鼍不肯脱渊深，鸟雀还知宿茂林。笑我羁孤成蹇蹇，于今衰老复骎骎。困来未易追前事，病久犹当屈壮心。闻道西溪田可得，安栖从此有佳音。
用行甫韵
作者：许衡
朝代：元

蛟鼍不肯脱渊深，鸟雀还知宿茂林。笑我羁孤成蹇蹇，于今衰老复骎骎。愁多未易追前事，病久犹当屈壮心。闻道西溪田可得，安栖从此得追寻。
病中有感
作者：许衡
朝代：元

十载天涯客寄身，今年憔悴不堪闻。病来与死传消息，老去无家遗子孙。故里欢游频入梦，春城凝眺独消魂。如何藉我知音力，五亩归耕沁北村。
病中杂言·其一
作者：许衡
朝代：元
体裁：七言律诗

人人都畏死来催，我道人生死是归。但使墙阴无隐慝，不忧心外有危机。得生本自神先宅，未死谁知鬼已依。此理分明是天命，便须相顺莫相违。
病中杂言·其七
作者：许衡
朝代：元
体裁：七言律诗

春来秋去客中情，转首光阴十岁经。学苦炼成心下赤，愁多消却鬓边青。眼前世事翻棋局，梦里家山忆画屏。何日归同林下友，笑谈书史有真馨。
病中杂言·其三
作者：许衡
朝代：元
体裁：七言律诗

莫怪新贫压旧贫，贫来尤觉此心真。自怜孤力膺邪议，常欲幽居远市尘。千里烟霞山障晓，一竿风月野桥春。凭谁寄问乡间老，我去何人愿卜邻。
病中杂言·其二
作者：许衡
朝代：元
体裁：七言律诗

花递香风入短棂，草抽新绿倚柴荆。正忧多病作身累，还喜幽居见物情。花为可观遭夭折，草因无用得欣荣。世间巧拙俱相伴，不许区区智力争。
病中杂言·其四
作者：许衡
朝代：元
体裁：七言律诗

磊落青山万仞高，虚崖绝险骇猿猱。从谁得上嵓龛住，免我从来俗事劳。晓日烟霞明涧壑，霁天霏霭散林皋。休言只好宽凝伫，满地干戈亦可逃。
病中杂言二首·其一
作者：许衡
朝代：元

磊落青山万仞高，虚崖绝险骇猿猱。从谁得上岩龛住，免我从来俗事劳。晓日烟霞明涧壑，霁天霏霭散林皋。休言只好宽凝伫，满地干戈学善逃。
病中杂言五首
作者：许衡
朝代：元

花递香风入短棂，草抽新绿倚柴荆。正忧多病作身累，还喜幽居见物情。花为可观遭夭折，草因无用得欣荣。世间巧拙俱相半，不许区区智力争。莫怪新贫压旧贫，贫来尤觉此心真。自怜孤力膺邪议，常欲幽居远市尘。千里烟霞山障晓，一竿风月野桥春。凭谁寄问乡间老，我去何人愿卜邻？但愿吾儿会读书，不妨贫苦一钱无。头颅有肉元难厚，项颈生筋自合粗。暗里乘除皆造化，分中操守是良图。年来识尽荣枯理，却笑苏张见趣迂。直须眼孔大如轮，照得前途远更真。光景百年都是我，华夷千载亦皆人。痴阴冷堕云间雪，和气幽生地底春。此意若教贤会得，也甘颜巷乐吾贫。春来秋去客中情，转首光阴十岁经。学苦鍊成心下赤，愁多消却鬓边青。眼前世事翻棋局，梦里家山忆画屏。何日归同林下友，笑谈书史有宁馨。
病中杂言五首·其一
作者：许衡
朝代：元

花递香风入短棂，草抽新绿倚柴荆。正忧多病作身累，还喜幽居见物情。花为可观遭夭折，草因无用得欣荣。世间巧拙俱相半，不许区区智力争。
病中杂言五首·其三
作者：许衡
朝代：元
体裁：七言律诗

但愿吾儿会读书，不妨贫苦一钱无。头颅有肉元难厚，项颈生筋自合粗。暗里乘除皆造化，分中操守是良图。年来识尽荣枯理，却笑苏张见趣迂。
病中杂言五首·其二
作者：许衡
朝代：元

莫怪新贫压旧贫，贫来尤觉此心真。自怜孤力膺邪议，常欲幽居远市尘。千里烟霞山障晓，一竿风月野桥春。凭谁寄问乡间老，我去何人愿卜邻？
病中杂言五首·其五
作者：许衡
朝代：元

春来秋去客中情，转首光阴十岁经。学苦鍊成心下赤，愁多消却鬓边青。眼前世事翻棋局，梦里家山忆画屏。何日归同林下友，笑谈书史有宁馨。
病中杂言五首·其四
作者：许衡
朝代：元
体裁：七言律诗

直须眼孔大如轮，照得前途远更真。光景百年都是我，华夷千载亦皆人。痴阴冷堕云间雪，和气幽生地底春。此意若教贤会得，也甘颜巷乐吾贫。
病卧
作者：许衡
朝代：元

一病连三载，孤身萃百忧。干戈良未已，妻子若为谋。生可陪诸弟，归当老故丘。难忘终始义，忍死更迟留。
病卧
作者：许衡
朝代：元
体裁：五言律诗

一病连三载，孤身萃百忧。干戈良未已，妻子若为谋。生可陪诸弟，归当老故邱。难忘终始义，忍死更迟留。
登东城
作者：许衡
朝代：元

步履上东城，秋风晚更清。乱云随日下，荒草过堤平。野迥宽凝伫，诗成促后生。何当常似此，慰我病中情。
登城西故台
作者：许衡
朝代：元
体裁：五言律诗

薰风不解愠，凉气欲生秋。往事都成梦，离心祗自愁。苍黄原上草，寂寞水边邱。却忆家山好，言归未有由。
登天王台
作者：许衡
朝代：元
体裁：七言绝句

楼阁荆榛几变更，登临只见古今情。当年胜迹无人问，依旧春风草又生。
登天王台
作者：许衡
朝代：元

楼阁荆榛几变更，登临祗见古人情。当年胜迹无人问，依旧春风草又生。
秋寒
作者：许衡
朝代：元
体裁：五言律诗

秋晴快凝眺，高步古城隈。云影水边去，雁行天际来。地偏幽意胜，山远画屏开。□□□□□，□□□□□。
秋雨思晴
作者：许衡
朝代：元
体裁：五言律诗

秋稼方成实，连宵雨未休。肯捼十日限，都解万民愁。天相逢奎见，云占遇甲收。西南风未起，空忆霁光浮。
秋霖初霁
作者：许衡
朝代：元
体裁：七言律诗

城外平波远接天，城中流水亦涓涓。两旬秋雨馀三丈，一日人心抵十年。忽睹浓云捲空际，便添喜色上眉巅。忧欢旋逐阴晴改，谁自胸中有大全。
答董瑞卿
作者：许衡
朝代：元

何人竖起掌中坚，檐稳推高与顷连。涉世更谁如我拙，保身从昔慕君贤。青山有约期终老，白日无功阅旧编。惭负新诗酬未得，祗容竭力效耕田。
答董瑞卿·其一
作者：许衡
朝代：元
体裁：七言律诗

性钝难开似石坚，可当名与古人连。中怀负赧逃无地，老日归休幸友贤。但想诸儿传世业，岂虞千载缀遗编。区区力穑何堪道，不是颜家郭外田。
答董瑞卿·其二
作者：许衡
朝代：元
体裁：七言律诗

钁劘胼起掌中坚，檐隐堆高与项连。涉世更谁如我拙，保身从昔慕君贤。青山有约期终老，白日无功阅旧编。惭负新诗未能谢，且容竭力趁耕田。
继人葵花韵
作者：许衡
朝代：元

戎葵花色耀深浓，偏称脩丛映短丛。绛脸有情争向日，锦苞无语细含风。舒开九夏天真秀，压倒千年画史工。但恨主人贫且窭，不教相对舞衣红。
继人葵花韵
作者：许衡
朝代：元
体裁：七言律诗

蜀葵花色耀深浓，偏称修丛映短丛。绛脸有情争向日，锦苞无语细含风。舒开九夏天真秀，压倒千年画史工。但恨主人贫且窭，不教相对舞衣红。
观物
作者：许衡
朝代：元

行路纷如缕，间关权与数。翻成拙者谋，一往竟不悟。我始窥其端，居宽尚盘桓。盘桓非怯尔，后事当无难。万物备吾身，身贫道未贫。观时见物理，主静得天真。心爽星辰夜，情欣草木春。自怜离乱后，能作太平人。事物形虽同，中间势各异。推迁无宁期，倏忽已易位。智者识机微，安焉处平易。人生贵无私，莫使闻见累。
观物·其一
作者：许衡
朝代：元

行路纷如缕，间关权与数。翻成拙者谋，一往竟不悟。我始窥其端，居宽尚盘桓。盘桓非怯尔，后事当无难。
观物·其一
作者：许衡
朝代：元
体裁：古风

裸袒游市门，逢人遽侵侮。俄而被捶挞，号痛泪如雨。若辈懵不灵，妄动招危倾。云何大夫士，亦甘此由行。行路细如缕，间关何权数。久久成拙谋，一往竟不悟。我始窥其端，居宽尚盘桓。盘桓非懦怯，后事当无难。
观物·其三
作者：许衡
朝代：元
体裁：古风

万物备吾身，身贫道未贫。观时见物理，主敬得天真。心爽星辰夜，情欣草木春。自怜丧乱后，能作太平人。
观物·其三
作者：许衡
朝代：元

事物形虽同，中间势各异。推迁无宁期，倏忽已易位。智者识机微，安焉处平易。人生贵无私，莫使闻见累。
观物·其二
作者：许衡
朝代：元

万物备吾身，身贫道未贫。观时见物理，主静得天真。心爽星辰夜，情欣草木春。自怜离乱后，能作太平人。
观物·其二
作者：许衡
朝代：元
体裁：古风

物产天地间，精粗据两偏。两偏互倚伏，一气常周旋。善善不可缓，安安贵能迁。人生喻此意，自当心乾乾。
观物·其四
作者：许衡
朝代：元
体裁：古风

事物形虽同，中间势各异。推迁无宁期，倏忽几易位。智者识机微，安焉处平易。人生贵无私，莫使闻见累。
训子
作者：许衡
朝代：元

干戈恣烂熳，无人救时屯。中原竟失鹿，沧海变飞尘。我自揣何能，能存乱后身。遗芳藉远祖，阴理出先人。俯仰意油然，此乐难拟伦。家无儋石储，心有天地春。况对汝二子，岂复知吾贫。大儿愿如古人淳，小儿愿如古人真。平生乃亲多苦辛，愿汝苦辛过乃亲。身居畎亩思致君，身在朝廷思济民。但期磊落忠信存，莫图苟且功名新。斯言殆可书诸绅。
训子
作者：许衡
朝代：元
体裁：古风

干戈恣烂熳，无人救时屯。中原竟失鹿，沧海变飞尘。我自揣何能，能存乱后身。遗芳藉远祖，阴理出先人。俯仰意油然，此乐难拟伦。家无儋石储，心有天地春。况对汝二子，岂复知吾贫。大儿愿如古人淳，小儿愿如古人真。平生乃亲多苦辛，愿汝苦辛过乃亲。身居畎亩思致君，身在朝廷思济民。但期磊落忠信存，莫图苟且功名新，斯言殆可书诸绅。
讽虞集联
作者：许衡
朝代：元
体裁：联

夜夜出游，知虞公之不可谏；朝朝来聒，何许子之不惮烦。
读东门行
作者：许衡
朝代：元

贵德德乃显，尚力力为优。二者各有时，天运非人谋。举世皆好义，贫贱固可羞。天下方事强，声誉将何求。人生会此意，出处皆无忧。但恐利欲驱，由非所当由。足蹑虎狼尾，手撩虺蛇头。一触祸患机，相寻遽难休。新闻李侯子，快意复父雠。雄名与英概，一日倾九州。美事固可羡，犹当究源流。掘地得深泽，积土为高丘。造端起不平，是果谁之尤？君子慎谋始，责躬重以周。弱德较强力，明知势难侔。驰马走峻坂，中间岂容收。颠越既莫救，岂得乘桴浮。君不见群雀满树急喧啾，隋侯有珠不肯投。一鸦死时一珠碎，得轻失重非良筹。友之直谅仁可辅，药之瞑眩疾易瘳。不知当日谁与乃父为交游？
读东门行
作者：许衡
朝代：元
体裁：古风

贵德德乃显，尚力力为优。二者各有时，天运非人谋。举世皆好义，贫贱固可羞。天下方事强，声誉将何求。人生会此意，出处皆无忧。但恐利欲驱，由非所当由。足蹑虎狼尾，手撩虺蛇头。一触祸患机，相寻遽难休。新闻李侯子，快意复父雠。雄名与英概，一日倾九州。美事固可羡，犹当究源流。掘地得深泽，积土为高邱。造端起不平，是果谁之尤。君子贵谋始，责躬重以周。弱德较强力，明知势难侔。驰马走峻坂，中间岂容收。颠越既莫救，岂得乘桴浮。君不见群雀满树急喧啾，隋侯有珠不肯投。一鸟死时一珠碎，得轻失重非良筹。友之直谅仁可辅，药之瞑眩疾易瘳，不知当日谁与乃父为交游。
谢梁安抚惠田
作者：许衡
朝代：元
体裁：七言律诗

晚年幽兴入幽居，拟即诸侯置一区。令德久思亲慷慨，佳田今许乞膏腴。太行西对千峰玉，淇水东窥万斛珠。幸着此身于此老，愿从乐正五人俱。
谩得
作者：许衡
朝代：元
体裁：七言绝句

克已功夫未肯加，责人机见益增多。百年扰攘荆榛里，存得初心有几何。
赠窦先生行·其一
作者：许衡
朝代：元
体裁：七言律诗

西山山下觅幽村，水竹邻居拟卜君。岂意天书下白屋，便收行李入青云。功名准自英贤立，得失防因去就分。万里风沙渺南北，请归消息几时闻。
赠窦先生行·其二
作者：许衡
朝代：元
体裁：七言律诗

莫厌风沙老不禁，斯民久已渴商霖。愿推往古明伦学，用沃吾君济世心。甫治看将变长治，呻吟亦复化讴吟。千年际会真难得，好要先生着意深。
赵氏南庄
作者：许衡
朝代：元

晓起北窗凉，清谈戢羽觞。入帘花气重，落地燕泥香。梦里青山小，吟边白日长。秋风载书籍，相对筑茆堂。
辞召命作
作者：许衡
朝代：元

一天雷雨诚堪畏，千载风云漫企思。留取閒身卧田舍，静看蝴蝶挂蛛丝。
送姚敬斋
作者：许衡
朝代：元
体裁：古风

凛凛姚敬斋，风节天下奇。终焉托君侯，君侯贤可知。人生贵得友，得友真朋龟。责善善无遗，辅仁仁克推。仁善既皆有，受福将自期。我来歌吉祥，真情寄荒诗。一祈仁政苏民疲，一祈善政赒民饥。丰功伟绩镌长碑，千年万年感激人心无了时。
送窦清叔
作者：许衡
朝代：元
体裁：古风

初来识君面，此行见君心。匡时有长策，虑远忧且深。俗亲取近效，雅意入幽沉。人生贵所依，所依贵知音。知音得长布，身将比黄金。我本贫贱士，多思委相寻。未得办一饭，胡为遽分襟。征鸿出远塞，西风动疏林。去去渺万里，何年酒同斟。含情望无极，白云障孤岑。
送窦清淑
作者：许衡
朝代：元

初来识君面，此行见君心。匡时有长策，虑远忧且深。俗情取近效，雅意入幽沈。人生贵所依，所依贵知音。知音得长布，身将比黄金。我本贫贱士，多思委相寻。未得办一饭，胡为遽分襟。征鸿出远塞，西风动疏林。去去渺万里，何年酒同斟？含情望无极，白云障孤岑。
题武郎中桃溪归隐图·其一
作者：许衡
朝代：元
体裁：七言律诗

武陵曾有避秦人，人世高跨拟慕真。不道当今异前世，枉寻幽隐伴饥民。红芳未比红衣好，绿水争如绿酒醇。营得一官裨圣政，谁能康济自家身。
题武郎中桃溪归隐图·其三
作者：许衡
朝代：元
体裁：七言律诗

桃溪风景写横披，浑似秦人避乱时。万树春红罗锦绮，一湾晴碧捲琉璃。饮中更听琴声雅，静里初无俗事羁。他日君侯归此隐，肯容闲客日追随。
题武郎中桃溪归隐图·其二
作者：许衡
朝代：元
体裁：七言律诗

桃溪将拟武陵溪，只恐桃溪隐未宜。诗卷久怀天下咏，画图今遣俗人窥。严陵晦迹终垂钓，韩伯韬声猥学医。此辈君侯休羡慕，但当匡救主民疲。
题武郎中桃溪归隐图·其五
作者：许衡
朝代：元
体裁：七言律诗

果肯归来学隐沦，闲中别有一乾坤。可人碧草自春意，入调朱弦醒醉魂。花满春风看锦浪，水明凉月话黄昏。此中意趣知多少，莫对簪缨取次论。
题武郎中桃溪归隐图·其四
作者：许衡
朝代：元
体裁：七言律诗

门外鞦韆摆翠烟，篱边鸡犬亦闲闲。更教烂熳花千树，对着萦纡水一湾。好景已凭摩诘画，他年重约长卿还。寻思此世人心别，又爱功名又爱山。
风雨图
作者：许衡
朝代：元

南山已见雾昏昏，便合潜身不出门。直到半途风雨横，仓惶何处觅前村。
鹧鸪天·夜寒
作者：许衡
朝代：元
体裁：词

土榻侵寻夜半风。眼羞无睡强朦胧。新诗暗琢拳挛里，往事都思展转中。肤起粟，脊弯弓。须知玉汝是天衷。墦间也去随人乞，怎立当年济世功。
鹧鸪天·夜寒一作怎得心胸浩气冲
作者：许衡
朝代：元

土榻侵寻夜半风。眼羞无睡强朦胧。新诗暗琢拳挛里，往事都思展转中。肤起粟，脊弯弓。须知玉汝是天衷。墦间也去从人乞，怎立当年济世功。
三月十五夜登迎华观
作者：许谦
朝代：元

夜深来此倚阑干，千里楼台俯首看。月到中天花影正，露零平地草光寒。气清更觉山川近，意远从知宇宙宽。长啸一声云外落，几家儿女梦初残。
中川龙翔兴庆寺
作者：许谦
朝代：元

孤屿浮中川，昼夜汩潮汐。何年地维裂，中断洲渚失。两峰峙东西，蔽影互朝夕。浮屠据棱层，梵宇绚金碧。飞龙迫风雷，曾此一憩息。昔时梐枑居，今作大士室。了师择灵地，为假蛟鼍窟。聚沙合旧港，连亘如片石。山扉夜无关，神物便入出。乱流携故老，一一访陈迹。轩亭倚葭苇，涛浪傍几席。豫章号凄风，筱簜翳寒日。凭高慨今古，天海相荡激。景在人易非，悠悠意何极。
九月十七日登清凉寺翠微亭故址
作者：许谦
朝代：元

梵宇峥嵘枕石头，倚风极目立荒丘。黄花覆地初经雨，白雁横云带远秋。城郭已非山故在，江淮失险水空流。衲僧八十仍多病，抆泪殷勤说故侯。
冯公岭
作者：许谦
朝代：元

层峦叠嶂危相倚，乱若飘风涌秋水。寒松荒草閒苍黄，照眼峥嵘三十里。初如井底观天门，一峰巍然中独尊。萦回百折至绝顶，俯视众岭来儿孙。人言此山插霄汉，马不容鞭仆夫叹。攀援何异蜀道难，气竭神疲背流汗。熟视徐行路觉平，心宽意适步更轻。志须预定自远到，世事岂得终无成。我来正值穷冬月，倚秋岩前嚼松雪。午店烟生野饭香，阳坡日近梅花发。寄语悠悠行路人，乾坤设险君勿嗔。胸中芥蒂未尽去，须信坦道多荆榛。
华盖山
作者：许谦
朝代：元

群山如斗形，华盖气独壮。奋身地势高，目极天宇旷。周回万象澄，一一来献状。中江漾孤屿，濒海横叠嶂。楼台市中居，棋列相背向。烈风搅沧林，落日鸣白浪。蜃气薄浮云，溟濛杳东望。长濠浸寒水，短楫起渔唱。同游岂特达，竟尔忘得丧。山下出蒙泉，夷坐待清涨。一掬襟怀空，自谓羲皇上。
即席用苏世贤韵送郭子昭
作者：许谦
朝代：元

揽辔春风入骏蹄，两堤烟柳护晴溪。黄莺自有留人意，相对残红不忍啼。
即席用苏世贤韵送郭子昭·其二
作者：许谦
朝代：元

落花高下弄菲菲，多少离愁付笛吹。别后故人休忘却，与君重赋渭城诗。
友人招饮榴花下
作者：许谦
朝代：元

狞风恶雨消馀春，春归到处成清阴。万枝浓绿幻春色，绛葩丹蕊俄森森。祝融行部过九地，误纵炬火烧园林。艳妆炙日色更好，泠泠著雨红尤深。浩歌相对作痛饮，有花为伴非孤斟。支颐半醉不成梦，恍惚参错供微吟。只愁明日便摇落，徘徊欲去还重临。会须秋风折珠实，当载樽酒相追寻。
哭空谷师
作者：许谦
朝代：元

玄雁离群得意飞，稻梁秋静羽毛微。不知何处逢缯缴，云冷空江夜不归。霜入枫林叶已丹，风鸣籁动助悲酸。山人归去鹤空怨，清夜月高榕影寒。
哭空谷师·其一
作者：许谦
朝代：元

玄雁离群得意飞，稻梁秋静羽毛微。不知何处逢缯缴，云冷空江夜不归。
哭空谷师·其二
作者：许谦
朝代：元

霜入枫林叶已丹，风鸣籁动助悲酸。山人归去鹤空怨，清夜月高榕影寒。
夜过黄泥渡
作者：许谦
朝代：元

夜深风息水安流，白雁黄芦满眼秋。行李萧萧官棹稳，卧看明月过真州。
寄友人
作者：许谦
朝代：元

丹凤止高冈，众鸟甘戢羽。昂昂九皋鹤，下上得所附。江南竹实多，朝阳自轩翥。延颈戛然鸣，四顾失其侣。岂不念相从，天阔无处所。凤兮归何时，耻与燕雀伍。
对竹
作者：许谦
朝代：元

主人树脩竹，近在桃李场。赋性虽不同，相友庸何伤。阳春破桃李，红白争低昂。无言自成蹊，相媚色与香。何心伴幽独，徒引蝶蜂忙。此君心本虚，宁逐春风狂。咄嗟桃与李，开落那能常。
思远楼
作者：许谦
朝代：元

玄楼矗城端，檐影堕水涯。凭阑对堤草，鸣橹飞浪花。旧闻会昌湖，一望十里赊。藩篱孰定地，相入如犬牙。河间寻丈波，仅可通行艖。芙蕖已销落，寒水浮枯葭。佳景不及远，兴思重咨嗟。夫人各有思，所异正与邪。潮汐荡漓薄，郑卫生淫哇。君子善发虑，身通心则遐。徘徊兴未已，古木啼昏鸦。
放棹行
作者：许谦
朝代：元

安溪湖平行棹多，黄头竖儿倚棹歌。梅花照眼送寒色，酒晕著脸生春和。炎凉世态翻覆手，江水长静风吹波。出门一笑天万里，白鸥浩荡如吾何。
放牛图
作者：许谦
朝代：元

木叶红欲落，野草青未枯。健犊起跳浪，脱梏行江隅。牧人善防闲，为择牧与刍。母牛徐掉尾，喣妪鸣相呼。阿童得所托，静中乐华胥。岂惟置蓑笠，乾坤一蘧庐。苟能物付物，拱默湛如愚。
春城晚步分我字
作者：许谦
朝代：元

红楼鼓歇乌轮堕，浅水横舟弄渔火。春风生草雉堞青，随处软茵供小坐。断烟飞鸟入杳冥，关市行人竞幺么。溪城斗大无远趣，目碍云山环琐琐。骅骝骋驾路或迷，蜩鸴枪枋计非左。归同三子歌考槃，茫茫宇宙谁知我。
春夜次韵二首
作者：许谦
朝代：元

饥乌惊鹊起南枝，梦入槐柯觉亦悲。花里楼台春到早，竹间窗户月来迟。篝熏翠被炉存火，灯落红星砚污池。可惜风光半尘土，明朝火急报君知。两部蛙声似打衙，披衣清坐夜纷哗。门同靖节日长闭，家近相如酒可赊。低幕风生翻宿燕，小檐雨歇落轻花。玉琴声断寻幽梦，回首西窗月未斜。
春夜次韵二首·其一
作者：许谦
朝代：元

饥乌惊鹊起南枝，梦入槐柯觉亦悲。花里楼台春到早，竹间窗户月来迟。篝熏翠被炉存火，灯落红星砚污池。可惜风光半尘土，明朝火急报君知。
春夜次韵二首·其二
作者：许谦
朝代：元

两部蛙声似打衙，披衣清坐夜纷哗。门同靖节日长闭，家近相如酒可赊。低幕风生翻宿燕，小檐雨歇落轻花。玉琴声断寻幽梦，回首西窗月未斜。
暮春郊外
作者：许谦
朝代：元

行行多胜事，石窦溅流泉。白鸟浮云外，青山落日边。风平花委地，野迥草连天。春事成牢落，人生一梦然。
暮过东津馆
作者：许谦
朝代：元

薄暮下东津，滩急舟剧箭。渔灯互明灭，陇月时隐见。清飔从东来，凉气袭我面。目送两山青，天长净如练。
次韵
作者：许谦
朝代：元

朔风漠沙白，瘴日越荔丹。出门万里道，争似二顷田。拜尘素所薄，知命复何言。鄙夫竞声利，石火寒无烟。清风桐江水，捷径终南山。丈夫时用舍，所贵无泚颜。得丧固一瞬，芳臭俱百年。坦途有覆辙，穷哭谁复怜。乾坤渺无际，我身虱其间。浩气贯元化，渐著岂不关。见可乃合道，行险祗自残。平生作霖志，讵肯怀土安。风云有嘉会，时至容何难。君看激海鹏，振翮青霄端。
次韵丘以道
作者：许谦
朝代：元

汲汲时能几，蘧蘧梦未醒。自怜头染白，谁解眼垂青。心事沾泥絮，生涯逐浪萍。何人可私淑，诸老渐彫零。
次韵潘明之秋思
作者：许谦
朝代：元

西风冉冉鬓毛侵，凤老梧衰锁夕阴。倚遍阑干重回首，断鸿千里暮云深。
次韵王中斋登拱翠楼
作者：许谦
朝代：元

曾醉危楼坐石坡，弹筝击缶醉婆娑。蓬飞已改流年鬓，木老犹存旧日柯。红树参差秋水远，碧山高下夕阳多。此时还纵西风眼，共倚阑干起浩歌。
浦川方仲观入城从学继入公门今归侍亲求诗
作者：许谦
朝代：元

百里来为学，违亲半载馀。暮云飞故里，秋露浥行车。红叶蝉声老，黄花雁影疏。汉朝尊吏事，何必业诗书。
游智者寺
作者：许谦
朝代：元

风日景飕飕，松阴系紫骝。白云千载寺，黄叶四山秋。地胜楼台接，林深虎豹游。人生自可乐，此外复何求。
游钟山至八功德水
作者：许谦
朝代：元

悠悠钟山云，朝夕碍我目。褰衣试一往，行与云相逐。驱马出东门，十里至山麓。幽人昔已亡，谁能继芳躅。猿鹤乘古林，鼪鼯啸深木。彼哉西方人，胡为擅斯谷。岂云事幽栖，政尔眩华屋。泓泉抱何德，浊热供一沃。岩回屐欲倦，小憩倚修竹。凉飔自披襟，佳兴亦云足。
游龙回寺碧云堂有何无适草书
作者：许谦
朝代：元

苍鳞作霖回壑里，竟化长冈飞不起。何年老僧飞锡来，强架檐楹万山底。碧云石梯如登天，俯视竹树行其巅。岩恋起伏呈怪状，壮若群马奔吾前。何仙仙去不复返，满壁龙蛇惊醉眼。可怜一半委涂泥，况复阽危混苔藓。山翁模拓妙入神，永和茧纸且逼真。劝君勿辞一日力，为我留为百世珍。君不见二王旧帖皆残编，至今不惜千金传。
用潘明之韵遣兴
作者：许谦
朝代：元

秋山撼虚林，秋水扬素波。缓衣踞蟠石，怡眄庭树柯。芳景良可惜，去日亦已多。天寒道路远，奈此两鬓何。兴来勿引酒，醉饮空悲歌。丈夫志有适，慷慨扪太阿。
白鸟二章章八句
作者：许谦
朝代：元

嗷嗷哀鸣，迁于壤木。岂无好逑，敦彼独宿。渴饮而泉，饥啄而粟。聊乐我员，亦曷云足。鸿雁在渚，鹡鸰在原。物以群分，维性是便。尔鸣雍雍，尔怀急难。无胥远矣，今亶其然。
白鸟二章章八句
作者：许谦
朝代：元
体裁：四言诗

嗷嗷哀鸣，迁于壤木。岂无好逑，敦彼独宿。渴饮而泉，饥啄而粟。聊乐我员，亦曷云足。（一章）鸿雁在渚，鹡鸰在原。物以群分，维性是便。尔鸣雍雍，尔怀急难。无胥远矣，今亶其然。（二章）
祝英台近·次韵潘明之秋思
作者：许谦
朝代：元

上帘钩，开砚匣，诗兴在风柳。磊块胸怀，临镜谩搔首。看他冉冉来鸿，匆匆归燕，时不再、且须倾酒。钓鳌手。无奈万里烟波，空舟竟何有。未卜行藏，心事几凭牖。最宜野月穿窗，山云拥户，个中乐、有人知否。
祝英台近·次韵潘明之秋思
作者：许谦
朝代：元
体裁：词

上帘钩，开砚匣，诗兴在风柳。磊块胸怀，临镜谩搔首。看他冉冉来鸿，匆匆归燕，时不再、且须倾酒。钓鳌手。无柰万里烟波，空舟竟何有。未卜行藏，心事几凭牖。最宜野月穿窗，山云拥户，个中乐、有人知否。
秋夜二首
作者：许谦
朝代：元

月落窗仍暗，灯残卷未收。家人催杼柚，稚子问更筹。冷露虫专夜，悽风树怯秋。百年一瞬目，万虑几搔头。志大空怀璧，交疏少断金。半生成白首，十载对青衿。朝市灰心久，山林托兴深。红尘多汩没，清夜几沈吟。
秋夜二首·其一
作者：许谦
朝代：元

月落窗仍暗，灯残卷未收。家人催杼柚，稚子问更筹。冷露虫专夜，悽风树怯秋。百年一瞬目，万虑几搔头。
秋夜二首·其二
作者：许谦
朝代：元

志大空怀璧，交疏少断金。半生成白首，十载对青衿。朝市灰心久，山林托兴深。红尘多汩没，清夜几沈吟。
秋暮有怀
作者：许谦
朝代：元

十二阑干倚翠微，露华寒重逼罗衣。碧天连水思空远，衰草满庭人未归。秋雨楼台几寂寞，春风院落自芳菲。冥鸿应有青霄侣，为隔閒云尚独飞。
种松
作者：许谦
朝代：元

青松如秧针，植在山之蹊。岂惟娱心目，岁寒以为期。未饱雨露恩，那识栋梁姿。蓬蒿塞三径，埋没谁复知。秋风陨百草，秀色不少衰。虽然咫尺根，已见佳种奇。君看二十年，腰大数十围。雪霜挺坚操，云汉擎高枝。时有白鹤来，凡鸟那堪栖。兔丝与凌霄，冉冉相附依。青松本贞固，不逐众物移。大器固晚成，何用嫌暮迟。愿言坚汝节，黾勉待岁时。
立秋日寄赵琏
作者：许谦
朝代：元

兰皋惨碧烟萋萋，徘徊不忍竟与违。欲穷目力望江水，江风故挟双舟飞。归来复对呶呶者，思才俯首西窗下。厩中骏足逐春风，执策临之尽凡马。拂砚挑灯披竹素，朝昏总是怀人处。有时独倚西南楼，不见冥鸿北征路。
舟中杂兴三首
作者：许谦
朝代：元

冉冉江上芦，离离路傍草。霜露侵衣裳，何用涉远道。鸿雁方有序，孤飞任林表。岂不顾其群，长风翮难矫。亭亭岭上云，玄鹤相与飞。俯啄恋故巢，不得从云归。秋风飏黄叶，飘飖各何之。赢粮事远游，在昔闻断机。栖鸟辞茂林，徘徊更依违。悠悠两江水，共此明月辉。岚烟紫崔嵬，波月光滉瀁。星宿悬虚篷，云雨暗逸桨。震泽商气深，雄风驾涛浪。白鸥与苍雁，来往同簸荡。吴潮海门阔，飞雪喷秋响。重重越山迎，汩汩溪流上。舟行历旬日，佳景阅万状。孤征抱结思，所感重悽怆。安得同心人，咏歌共清赏。
舟中杂兴三首·其一
作者：许谦
朝代：元

冉冉江上芦，离离路傍草。霜露侵衣裳，何用涉远道。鸿雁方有序，孤飞任林表。岂不顾其群，长风翮难矫。
舟中杂兴三首·其三
作者：许谦
朝代：元

岚烟紫崔嵬，波月光滉瀁。星宿悬虚篷，云雨暗逸桨。震泽商气深，雄风驾涛浪。白鸥与苍雁，来往同簸荡。吴潮海门阔，飞雪喷秋响。重重越山迎，汩汩溪流上。舟行历旬日，佳景阅万状。孤征抱结思，所感重悽怆。安得同心人，咏歌共清赏。
舟中杂兴三首·其二
作者：许谦
朝代：元

亭亭岭上云，玄鹤相与飞。俯啄恋故巢，不得从云归。秋风飏黄叶，飘飖各何之。赢粮事远游，在昔闻断机。栖鸟辞茂林，徘徊更依违。悠悠两江水，共此明月辉。
舟中赠琏
作者：许谦
朝代：元

行人流水共悠悠，雨洒溪风万点愁。别棹不来天欲暮，倚舷无语看浮沤。
花溪道中
作者：许谦
朝代：元

板桥横古渡，村野带平林。野鸭寒塘静，山禽晓树深。雨微风栗烈，云暗雪侵寻。安道门前水，清游岂独吟。天寒道路远，此去复何求。适意真为乐，浮生底用忧。云容低野树，风力逆溪流。喜见梅花笑，相迎傍驿楼。
花溪道中·其一
作者：许谦
朝代：元

板桥横古渡，村野带平林。野鸭寒塘静，山禽晓树深。雨微风栗烈，云暗雪侵寻。安道门前水，清游岂独吟。
花溪道中·其二
作者：许谦
朝代：元

天寒道路远，此去复何求。适意真为乐，浮生底用忧。云容低野树，风力逆溪流。喜见梅花笑，相迎傍驿楼。
萧兄临行索诗即席赋赠
作者：许谦
朝代：元

相逢嗟久别，归路复匆匆。我愧今原宪，君非旧阿蒙。山风惊落木，江日数飞鸿。舟飏西流水，明朝定向东。
蝶恋花·正月十一日
作者：许谦
朝代：元

杨柳池塘春信早。帘卷东风，犹带余寒峭。暖透博山红雾绕。洞箫扶起歌声杳。初试花冠金凰小。鬓乱钗横，长怯旁人笑。银烛未残尊未倒。鸡声漏永频催晓。
西山万象亭
作者：许谦
朝代：元

乱峰尽处接浮云，东望悠悠万事陈。百里江流萦缟带，满城居室比鱼鳞。野僧倚竹啸留客，山鸟穿林啼唤人。落日亭中一杯酒，何年复此对晴春。
赠江行父二首
作者：许谦
朝代：元

有朋远方来，倾盖语已契。纷纷燕雀间，听此孤鹤唳。中扃湛渊水，窥测渺无际。接人气虽和，自律言颇厉。为言君子交，相与期晚岁。珠玉生光辉，顾我形颇秽。海为百川归，流派各有源。清浊岂不异，皆可观其澜。威仪动三千，意象非一端。要知霄壤隔，乃在毫釐间。毕公勤小物，垂训古不刊。
赠江行父二首·其一
作者：许谦
朝代：元

有朋远方来，倾盖语已契。纷纷燕雀间，听此孤鹤唳。中扃湛渊水，窥测渺无际。接人气虽和，自律言颇厉。为言君子交，相与期晚岁。珠玉生光辉，顾我形颇秽。
赠江行父二首·其二
作者：许谦
朝代：元

海为百川归，流派各有源。清浊岂不异，皆可观其澜。威仪动三千，意象非一端。要知霄壤隔，乃在毫釐间。毕公勤小物，垂训古不刊。
赠王斗山
作者：许谦
朝代：元

骨肉斯文气味投，春风芹藻忆同游。故人别后无青眼，此日相逢尽白头。匣剑光横南斗夜，凤梧阴冷岘山秋。惟应且试连鳌手，未许江干下直钩。
过太湖
作者：许谦
朝代：元

周回万水入，远近数州环。南极疑无地，西浮真际山。三江归汉表，一径界河间。白浪秋风疾，渔舟意尚閒。
送李荣甫知事迁淮西
作者：许谦
朝代：元

长松生冈陵，质与风木异。春和犹凛然，况处风霜地。尘埃飞六月，岂足为我秽。一雨洗苍苍，凌空气尤厉。淮水出桐柏，浙江发东阳。期会至沧海，千里遥相望。源澄挠不浊，水德固可量。愿将此清泠，溥施彼一方。
送李荣甫知事迁淮西·其一
作者：许谦
朝代：元

长松生冈陵，质与风木异。春和犹凛然，况处风霜地。尘埃飞六月，岂足为我秽。一雨洗苍苍，凌空气尤厉。
送李荣甫知事迁淮西·其二
作者：许谦
朝代：元

淮水出桐柏，浙江发东阳。期会至沧海，千里遥相望。源澄挠不浊，水德固可量。愿将此清泠，溥施彼一方。
送胡秋白衢州学正
作者：许谦
朝代：元

东阳有佳士，簪盍钟山下。变文摛风云，论事共樽斝。为言诸孙行，二妙皆作者。有怀不可见，情若江流泻。今此逢少君，秋月澄霁野。儒术久不振，屏弃如土苴。泮林虽储材，樲棘乱梧槚。固当距陂行，扶植归大雅。太末古名邦，生才今岂寡。善性水同趋，范模待良冶。
送诸暨俞州判
作者：许谦
朝代：元

北风萧萧吹江芦，清霜载道冰在须。奚奴束书催上车，政成卷旆归京都。暨阳眇处天一隅，里闾凋瘵烦爬梳。负戈攘臂众暴寡，探囊胠箧争捐躯。天民秉彝同好德，椎牛端为饥寒驱。倅州宽惠别淑慝，瘅恶岂必连妻孥。甘棠蔽芾有馀荫，百里宁谧无援桴。存心忠孝本天性，为政固与常人殊。寿昌自乐归河中，希文隐忧居江湖。白云舍近毕至愿，青霄路迥宁踌躇。
遣兴五首·其三
作者：许谦
朝代：元

蓬生众麻中，不扶能自直。寒窗效蠹钻，孤陋寡闻识。古来贵尚友，万善在熏炙。古人不可见，今人岂易得。千载遥相思，空使我心恻。
遣兴四首
作者：许谦
朝代：元

秋日常苦短，秋夜不可阑。叶鸣迅风晚，虫怨零露寒。月白天炯炯，振衣起盘桓。山川出浮滓，翳彼明不完。幽兴中道绝，百感来无端。何当诛丰隆，致身无羽翰。清光亦何私，不照方寸丹。猗猗澧有兰，馥馥沅有芷。猎猎石上蒲，泛泛水中芰。鲜鲜三径菊，旎旎百亩蕙。采掇集众芳，粲烂成杂佩。佩服何所从，将以待君子。春风荣众芳，秋露悴百草。羲和策日月，疾急两飞鸟。枯桑号天风，俯仰波浩渺。气流物随化，金石不自保。人生寄蜉蝣，时迈胡不老。天地有终穷，微眇何足道。乾坤无停运，清气日夜生。人居覆载閒，所息能不萌。握机养天和，持守如捧盈。得丧固有命，宠辱何足惊。一身磐石重，万钟浮云轻。丈夫有志愿，谁为吾无成。
遣兴四首·其一
作者：许谦
朝代：元

秋日常苦短，秋夜不可阑。叶鸣迅风晚，虫怨零露寒。月白天炯炯，振衣起盘桓。山川出浮滓，翳彼明不完。幽兴中道绝，百感来无端。何当诛丰隆，致身无羽翰。清光亦何私，不照方寸丹。
遣兴四首·其三
作者：许谦
朝代：元

春风荣众芳，秋露悴百草。羲和策日月，疾急两飞鸟。枯桑号天风，俯仰波浩渺。气流物随化，金石不自保。人生寄蜉蝣，时迈胡不老。天地有终穷，微眇何足道。
遣兴四首·其二
作者：许谦
朝代：元

猗猗澧有兰，馥馥沅有芷。猎猎石上蒲，泛泛水中芰。鲜鲜三径菊，旎旎百亩蕙。采掇集众芳，粲烂成杂佩。佩服何所从，将以待君子。
遣兴四首·其四
作者：许谦
朝代：元

乾坤无停运，清气日夜生。人居覆载閒，所息能不萌。握机养天和，持守如捧盈。得丧固有命，宠辱何足惊。一身磐石重，万钟浮云轻。丈夫有志愿，谁为吾无成。
郁松赠陶思齐任通波驿长
作者：许谦
朝代：元

郁郁乔松，在彼中林。斲之砻之，以榱以楹。我材既良，胡宁靡成。日居月诸，亦迭而逝。谋犹孔臧，庶拔斯萃。奋然于怀，耿耿寤寐。泛彼柏舟，集于西流。征夫遑遑，予取予求。尔言毋暴，我心则休。遥遥道途，跬步斯举。悠悠天衢，始振其羽。聿其问津，云汉之渚。
酬潘明之
作者：许谦
朝代：元

华亭谷深紫烟湿，老鹤唳空眼垂碧。功名千岁衣染墨，辽阳骨换今几日。华表时来语消息，九皋胎化顶未丹。海门云冷高飞难，嘎然长鸣饮清湍。何当天风吹羽翰，方壶圆峤同盘桓。
酬潘明之
作者：许谦
朝代：元

鸿鹄凌青霄，燕雀巢白屋。凌霄志寥廓，巢屋亦云足。故人渺天涯，岁月如转烛。昔为交手欢，今成断肠曲。嵩华日以高，江汉日以卑。道异谋不同，何日伤别离。书成情未尽，路远梦更迷。相思溪水头，犹如送君时。
采药
作者：许谦
朝代：元

亭亭北山松，宿蔼荫深碧。苍根走虬龙，巨干蟠铁石。平生栋梁具，不受霜雪厄。兔丝得所附，袅袅挂千尺。流脂入九地，千岁化琥珀。我欲掇其英，俯仰费搜擿。红炉转丹砂，石髓变金液。但恐茫昧间，图骥不可索。意长时苦促，双鬓日夜白。刀圭或可试，习习在两腋。蓬莱三万里，讵谓弱水隔。他时来山中，故老应不识。
雨花台
作者：许谦
朝代：元

大江断后谁绝前，右踞苍虎龙左蟠。英雄角逐三百载，庭花玉树歌声残。王气消磨城郭改，荒村古木栖寒烟。我来两月不出户，登台始觉天宇宽。城中楼观在井底，环视百里皆峰峦。烈风拔树云蔽野，飞电霹雳驱蜿蜒。虚亭坐视河海涌，平地立见波涛翻。天开翳扫群响息，空翠削出滁和山。阴阳云雨反覆手，向来喜惧诚无端。兴亡世事亦如此，俯仰千岁须臾间。
青田大鹤洞
作者：许谦
朝代：元

榕影扶疏路九回，仙家那复著尘埃。山间田在牛终隐，石上巢空鹤下来。丹灶无灰惟白草，剑锋遗迹自苍苔。洞中道士今何处，三扣云关杳莫开。
颖川赵琏从予游逾二载复同夜坐草亭考索理义始至大辛亥十月癸未至皇庆壬子五月癸丑而止诵讲之馀时相与步武庭中倚树凝立仰观俯察莫匪佳趣间以所见辑成韵语得十馀篇于琏之行书以赠之
作者：许谦
朝代：元
体裁：古风

宵漏四十馀，疾急不可驻。役夫昧昏夜，戍柝迷夙暮。商颂歌悠扬，未足发归趣。竹径流疏萤，蕉叶泻清露。咿咿远鸡鸣，蝇声无乃误。
题姑苏台
作者：许谦
朝代：元

姑苏城上姑苏台，青山百里娥眉开。平郊如掌思清远，昔人乐极曾生哀。大雠未复敌不死，壮志消磨侈心起。会稽捷甲功自多，种蠡深谋诚未已。不知佳冶能倾国，暮暮朝朝醉春色。勋臣抉眼视东门，越女还为越人得。只今兴废总成空，惟馀碧草摇凄风。可怜千古台前水，不洗当年甬东耻。
题延月楼
作者：许谦
朝代：元

崦嵫税驾红尘息，玉镜飞空天地白。婵娟先得何处多，齐云晕翥高百尺。清光无私照寰海，举头千里明长在。主人欲擅四时秋，夜夜掀帘为延待。人生见月几圆缺，今昔人殊同此月。人迷梦觉月晦明，终古相摩宁暂歇。倚阑清啸酒莫迟，铜壶催晓轮易敧。
题曹提领湘灵庙闻乐见灯诗卷
作者：许谦
朝代：元

重华陟遐方，马毙车折轴。娥英失所天，往殉行且哭。黛凝衡山云，泪染湘江竹。夫君不可见，异穴叹同谷。庙食三千年，境土惠徼福。事久竟忘哀，幻化惊耳目。音响钧天和，光景清夜烛。谁能写新声，如彼涓在濮。
续兰亭会补府曹劳夷诗
作者：诸絅
朝代：元

丛木翳林薄，构亭俯涧滨。旭日散晴彩，光风媚芳春。临流转轻觞，于以乐嘉宾。咏歌意自适，酣畅趣益真。兹游敦所尚，庶足酬令辰。
雩咏亭续兰亭会补府曹劳夷诗
作者：诸絅
朝代：元
体裁：四言诗

俯挹清流，遥眺崇岭。于焉游盘，寄兴遐永。放同观濠，高企临颍。泠风徐来，畅焉深省。
送人北上
作者：谢南窗
朝代：元
体裁：古风

风云万里思帝乡，匣剑夜夜飞神光。山林岁月负畴昔，鸡鸣裹饭挑书囊。我观蔡君自奇士，玉壶水壑清如此。终然未泄磊落胸，朝朝问道川江水。川江水暖飞舸轻，黄河九曲长淮清。古人成败生眼底，莫为感慨牵间情。黄金台上需贤急，行矣去作新丰客。当令太平十二策，他年语我须历历。
书灯
作者：谢宗可
朝代：元

吾咿声里漏初长，愿借丹心吐寸光。万古分明看简册，一生照耀付文章。芸编清逼兰膏煖，花烬时粘竹汗香。明日金莲供草制，几人风露在秋堂。
仙槎
作者：谢宗可
朝代：元

曾作河源万里舟，尘根已断卧蛟虬。无心下土承烟雨，有路层霄犯斗牛。破浪远冲银汉晓，凌风径渡碧天秋。归来带得支机石，谁识人间博望侯。
半日闲
作者：谢宗可
朝代：元

閒处光阴未有涯，偶然一晌到山家。坐看云起昼停午，静听泉流日未斜。槐影正圆初破睡，竹阴微转罢分茶。也胜忙里风波客，十二时中老鬓华。
卖花声
作者：谢宗可
朝代：元

春光叫尽费千金，紫艳红香藉好音。几处唤回游冶梦，谁家不动惜芳心。韵传杨柳门庭晚，响彻鞦韆院落深。忽被捲帘人唤住，蝶蜂随担过墙阴。
卖花声
作者：谢宗可
朝代：元

春光叫遍费千金，紫韵红腔细细吟。几处又惊游冶梦，谁家不动惜芳心。暗穿红雾楼台晓，清逐香风巷陌深。妆镜美人听未了，绣帘低揭画檐阴。
双陆
作者：谢宗可
朝代：元

彩骰清响押盘飞，曾记唐宫为赐绯。影入空梁残月在，声随征马落星稀。重门据险应输掷，数点争雄莫露机。惟恨怀英誇敌手，御前夺取翠裘归。
句
作者：谢宗可
朝代：元

筛影细分云缕滑，棋文斜界雪丝乾。
同根竹
作者：谢宗可
朝代：元

竞秀冰霜一种奇，骈头曾脱锦绷儿。西山二子情依旧，湘浦双娥影镇随。高节元非连理树，虚心共是岁寒枝。莫教移作仙人杖，恐化雌雄下葛陂。
塔灯
作者：谢宗可
朝代：元

拔地烧空宝炬长，烛龙挂影照穹苍。七层火树云生煖，九曲神珠夜吐光。霞点彤？归净界，星随绛节下西方。如来应到天坛上，万斛金莲绕步香。
塔灯
作者：谢宗可
朝代：元
体裁：七言律诗

拔地烧空宝炬长，烛龙挂影照穹苍。七层火树云生煖，九曲神珠夜吐光。霞点彤�归净界，星随绛节下西方。如来应到天坛上，万斛金莲绕步香。
天灯
作者：谢宗可
朝代：元

龙逐炎精下紫宫，夜深不肯落云中。光分霄汉三更黑，影乱星辰万点红。玉柱倚天擎火齐，金绳系日挂瑶空。照开仙阙光明路，绛节霓旌稳驾风。
尘世
作者：谢宗可
朝代：元

人海深藏混混中，非烟非树远空濛。六街绮绣迷香紫，九陌笙歌踏软红。微步缓随罗袜起，清歌飞绕画梁空。南来一骑蛾眉笑，又送长安荔入宫。
并蒂兰
作者：谢宗可
朝代：元

碧蕊连芳并萼擎，春风江浦对含情。不妨燕姞重占梦，应愧湘累独解清。霜节百年期共老，国香一点为谁争。诗人莫比双渠怨，幸有离骚日月明。
挂兰
作者：谢宗可
朝代：元

江浦烟丛困草莱，灵根从此谢栽培。移将楚畹千年恨，付与东君一缕开。湘女久无尘土梦，灵均元是栋梁材。午窗试读离骚罢，却怪幽香天上来。
挑梅
作者：谢宗可
朝代：元

折取孤山玉雪花，杖藜高挂踏烟霞。负他白鹤看仙冢，带尔青蚨到酒家。有脚阳春词可證，无言姑射貌堪誇。相携相伴归时晚，添个随人月一牙。
无弦琴
作者：谢宗可
朝代：元

独茧长缫底用抽，蛇纹空锁凤枝秋。落星留晕绳光断，冻瀑无声练影收。别鹤那闻风外泣，孤鸾不向月中愁。多情只有柴桑老，寂寂高山水自流。
晓色
作者：谢宗可
朝代：元

远似烟霏近又空，非明非夜两朦胧。一天清露洗难退，几树暗云遮不穷。画角楼台浓淡里，残灯院落有无中。苍茫半逐鸡声散，又被朝阳染作红。
月下梅
作者：谢宗可
朝代：元

月到梅花分外明，暗香孤影斗双清。吟随野鹤依璚树，卧听飞鸾载玉笙。酒醉不知霜满阜，书声常共漏三更。此中意味无人识，谩说仙家白玉京。
月中桂花
作者：谢宗可
朝代：元

金粟如来幻化身，嫦娥留得护冰轮。枝横大地山河影，根老层霄雨露春。长有天香飞碧落，不教仙子种红尘。折来何必吴刚斧，还我凌云第一人。
松化石
作者：谢宗可
朝代：元

苔根藓干势棱嶒，不向山中变茯苓。傲雪心顽龙蜕骨，啸风声断虎留形。特坚节操磨今古，肯献瑰奇列丙丁。底用区区梁栋具，直须鍊补老天青。
松枝火
作者：谢宗可
朝代：元

藓骨谁教劫火侵，欲将春意破穷阴。鳞髯光动红云起，膏液香融紫雾深。馀烬尚留霜后节，死灰难灭岁寒心。有时焰起随风转，犹是苍龙涧底吟。
松梅
作者：谢宗可
朝代：元

挺秀凝香一样清，何妨同结岁寒盟。风霜正共孤高概，雪月相看太古情。翠袖不禁冰骨冷，苍颜还照玉肌明。孤根雅操千年节，未许繁华老此生。
松酿酒
作者：谢宗可
朝代：元
体裁：诗

大夫何事亦餔糟，自恨争名爝火劳。春色未香浮蚁绿，雨声先沸老龙膏。不须琥珀供灵药，且作珍珠滴小槽。傲却岁寒消一醉，凉州空自换葡萄。
柳眼
作者：谢宗可
朝代：元

媚媆窥春浅碧浮，欲开还闭半颦羞。露垂烟缕秋波溜，雨歇风条晓泪收。上苑困酣兴废梦，灞桥看尽古今愁。五株彭泽回青否，应是生花雪满头。
桃梅
作者：谢宗可
朝代：元

去年人面映纱窗，今日酸心傍石缸。白雪红霞俱第一，暖蜂寒蝶不成双。神臣岁晚希调鼎，姑射年深拟度江。独立黄昏人似玉，刘郎重见亦心降。
梅杖
作者：谢宗可
朝代：元

紫玉槎牙蚀藓痕，黄昏扶醉倍精神。一枝冷曳孤山雪，七尺横拖庾岭春。江路策云香在手，溪桥挑月影随人。归来却笑林和靖，还现堂中上座身。
梅梦
作者：谢宗可
朝代：元

芳魂和睡倚南枝，羞比梨花蝶未知。暖入罗浮春困早，香迷姑射晓醒迟。不愁夜月青衣湿，应怕江天画角吹。一点调羹心事在，宵衣枕上觉多时。
梅魂
作者：谢宗可
朝代：元

枝南枝北路迢遥，飞入孤山夜寂寥。水月浮香应自返，溪风弄影为谁招？缟衣梦里和愁断，玉笛声中逐恨消。似欠灵均歌楚些，逋仙坟冷草萧萧。
橘杯
作者：谢宗可
朝代：元

荠穰初碎擘轻瓯，一饮何须大白浮。琼液晓凝沧水雾，金波夜浸洞庭秋。寒香喷手酲初解，霜气浮尊煖未收。酩酊敲棋呼二叟，梦中同作醉乡游。
水中云
作者：谢宗可
朝代：元

絮团泠蘸碧琉璃，舒捲还如湿未晞。苍狗倒随天影落，玉鸾低入镜光飞。浓遮晚浪摇秋月，淡隔晴漪漾夕晖。莫怪巫山台下雨，凌波好向梦中归。
水中月
作者：谢宗可
朝代：元

晴波浸月月波浮，玉兔凉生万顷流。丹桂影沈江浦夜，白莲光浴海天秋。鲛人泣罢珠犹湿，龙女妆残镜未收。应是广寒眠不得，水晶宫里夜深游。
水中梅影
作者：谢宗可
朝代：元

澄澄寒碧映冰条，云母屏开见阿娇。春色一枝流不去，雪痕千点浸难消。临风倚槛云鬟湿，带月凌波玉佩摇。最是黄昏堪画处，横斜清浅傍溪桥。
水灯
作者：谢宗可
朝代：元

波明焰煖晚风间，泡影飞来镜里看。万点芙蓉开碧沼，一天星斗落冰盘。珠浮赤水光犹湿，火浴丹池夜未乾。照破鱼龙波底梦，幽宫不怕五更寒。
水纹
作者：谢宗可
朝代：元

新绿粼粼漾浅漪，织成春色上苔衣。一池碧晕雨初落，千叠翠鳞风更微。净縠光摇湘女镜，轻罗影动水仙机。何如袖取并刀去，剪取吴淞半幅归。
江潮
作者：谢宗可
朝代：元

灵胥怒辟岛门开，十万神兵战鼓回。龙决黄河银浪涌，鳌翻坤轴玉山摧。半江飞雪横空起，千里奔雷撼地来。欲驾云帆沧海去，秋风八月上蓬莱。
沙书
作者：谢宗可
朝代：元

玄沙一握舞蛟虬，草圣何须墨染头。鸟过篆文归铁画，蟹行清响落银钩。竹间日射文星粲，纸上风惊字迹收。大手莫将成末艺，论功宁愧管城侯。
泡灯
作者：谢宗可
朝代：元

焰吐兰膏映水晶，澄泓不动一沤轻。天星影落冰壶夜，神汞光凝火镜明。碧晕浮春丹气湿，红云泛煖玉华清。游鱼不觉三更冷，飞入琉璃井底行。
浴堂
作者：谢宗可
朝代：元

香泉涌出半池温，难洗人间万古尘。混沌壳中天不晓，淋漓气底夜长春。波涛鼓怒喧风雨，云雾随阴护鬼神。却笑相逢裸形国，不知谁是浴沂人。
海蛰
作者：谢宗可
朝代：元

层涛拥沫缀虾行，水母含秋孕地灵。海气冻凝红玉脆，天风寒结紫云腥。霞衣褪色冰涎滑，璚缕烹香酒力醒。应是楚宫萍实老，误随潮信落沧溟。
渔蓑
作者：谢宗可
朝代：元

翠结香莎付钓舟，一竿风雨不须愁。苔矶夜泊披寒去，苇岸昏归带湿收。月冷笼衣眠柁尾，天晴随网晒船头。羊裘莫笑狂奴错，也著烟波万顷秋。
游丝
作者：谢宗可
朝代：元

摇曳春光百尺轻，烟绡舞断任纵横。暗萦芳恨应无力，乱绾花愁似有情。一缕绿杨风正软，半痕红杏雨初晴。莫教飞到天机上，恐误龙梭织不成。
灯花
作者：谢宗可
朝代：元

谁分春色上银台，小草梢头吐烬煤。丹萼擎烟深夜结，朱蕤喷火背阳开。吟窗对酒分诗罢，旅馆敲棋待客来。愿得东君膏泽满，芳心一点不成灰。
煮茶声
作者：谢宗可
朝代：元

龙芽香煖火初红，曲几蒲团听未终。瑞雪浮江喧玉浪，白云迷洞响松风。蝇飞蚓窍诗怀醒，车绕羊肠醉梦空。如诉苍生辛苦事，蓬莱好问玉川翁。
玉壶冰
作者：谢宗可
朝代：元

白似中乾满不倾，是空是色冻无声。十分瑩洁瑕疵净，一样光辉表里明。云母夜藏珠晕冷，水晶寒孕月华清。美人睡起销金帐，折得梅花插未成。
玉壶冰
作者：谢宗可
朝代：元
体裁：七言律诗

白似中乾满不倾，是空是色冻无声。十分莹洁瑕疵净，一样光辉表里明。云母夜藏珠晕冷，水晶寒孕月华清。美人睡起销金帐，折得梅花插未成。
琉璃帘
作者：谢宗可
朝代：元

澄光摇碎一庭秋，瑩碧玲珑绉浪浮。净练悬风晴未落，明河接地晓难收。冰痕半捲银钩冷，绣带低垂玉缕柔。纤手怯寒轻揭起，不妨月影上南楼。
琉璃帘
作者：谢宗可
朝代：元
体裁：七言律诗

澄光摇碎一庭秋，莹碧玲珑绉浪浮。净练悬风晴未落，明河接地晓难收。冰痕半捲银钩冷，绣带低垂玉缕柔。纤手怯寒轻揭起，不妨月影上南楼。
瓶笙
作者：谢宗可
朝代：元

炉头莫为热中鸣，且作松风入耳清。火候抽添成别调，汤痕深浅变秋声。谁知冷煖情难尽，自恨炎凉诉不平。何用绛唇吹玉管，纤簧低咽夜三更。
白莲
作者：谢宗可
朝代：元

三千宫额翠云房，洗褪铅华浅淡妆。仙掌月明应自怨，东林梦远为谁芳。波澄夜静花无影，露冷风清玉有香。舞罢霓裳谁得似，六郎清瘦比何郎。
白雁
作者：谢宗可
朝代：元

翅老西风点缀霞，秋江难认宿芦花。云边字缺银钩断，月下筝閒玉柱斜。影乱飞鸥回远浦，阵迷宿鹭落平沙。声声叫起苏郎恨，为带吴霜染鬓华。
睡燕
作者：谢宗可
朝代：元

补巢衔罢落花泥，困顿东风倦翼低。金屋昼长随蝶化，雕梁春尽怕莺啼。魂飞汉殿人应老，梦入乌衣路转迷。却怪卷帘人唤醒，小桥深巷夕阳西。
睡蝶
作者：谢宗可
朝代：元

不趁游蜂上下狂，閒舒倦翅怯寻芳。花房舞罢春酣重，蕙径栖迟晓梦长。贪困有谁怜褪粉，返魂无力去偷香。漆园傲吏忘形久，莫到蘧蘧枕上忙。
砚冰
作者：谢宗可
朝代：元

裂地层阴透马肝，墨花含冻锁毫端。一泓晓色玄霜重，半夜天风黑水乾。沼面烟凝星影暗，潭心云翳玉光寒。便将呵作清泠雨，笔扫人间酷暑残。
竹夫人
作者：谢宗可
朝代：元

胸次玲珑粉黛羞，宵征何必抱衾裯。应无云雨三更梦，自有冰霜六月秋。尽节每曾陈讽刺，虚心那解老温柔。专房不怕蛾眉妒，只恐西风动别愁。
笔阵
作者：谢宗可
朝代：元

授笔登坛拜墨卿，霜毫不用铁为兵。战酣已拔三都垒，奏捷还攻五字城。怒捲龙蛇云雾泣，长驱风雨鬼神惊。攀蟾独扫千军退，功夺中书第一名。
絮化萍
作者：谢宗可
朝代：元

点缀离人恨已多，水流云散为消磨。半篙晴浪星无数，两岸东风雪几何。脱白定知沾化雨，取青应是谢恩波。满池为护苍天影，休逐春归绕汴河。
红树
作者：谢宗可
朝代：元

枫坞梨园醉晓霜，缬衣零落舞金商。半山留日树无影，一径有风花不香。萧寺烟晴秋易老，御沟水急恨空长。诗人自爱停车晚，还记清阴六月凉。
红梅
作者：谢宗可
朝代：元

梨云无梦倚黄昏，薄倩朱铅蚀泪痕。宿酒破寒薰玉骨，仙丹偷暖返冰魂。茜裙影露罗衣卷，霞佩香封缟袂温。回首孤山斜照外，寻真误入杏花村。
红菊
作者：谢宗可
朝代：元

锦烂重阳节到时，繁华梦里傲霜枝。晚香带冷凝丹粒，秋色封寒点绛蕤。淡映残虹迷老圃，浓拖斜照落东篱。灵砂换却渊明骨，倦倚西风不自知。
纸帐
作者：谢宗可
朝代：元

清悬四壁剡溪霜，高卧梅花月半床。茧瓮有天春不老，瑶台无夜雪生香。觉来虚白神光发，睡去清閒好梦长。一枕总无尘土气，何妨留我白云乡。
纸衾
作者：谢宗可
朝代：元

霜捣溪藤一幅新，醉来高卧付诗人。松床夜煖云生席，蕙帐香融雪满身。翡翠多情嫌寂寞，鸳鸯无分乐清贫。枕边不作红尘梦，睡足梅花玉洞春。
纸鸢
作者：谢宗可
朝代：元

孤骞稳驾剡溪云，多少儿童仰羡频。半纸飞腾元在己，一丝高下岂随人。声驰空碧东风晓，影度遥天化日春。谁道致身无羽翼，回看高举绝红尘。
绿萼梅
作者：谢宗可
朝代：元

萼绿仙人下玉堂，清魂夜化雪芬芳。荷衣薄衬霓裳冷，兰佩浓熏缟袂香。晓额浮酥凝浅黛，春容点翠照新妆。多因误入罗浮梦，愁绝黄昏鬓已苍。
绿阴
作者：谢宗可
朝代：元

万树东风涌翠澜，遮藏芳恨料犹难。入帘苍霭暮春晚，满地碧云清昼寒。柳暗池台烟乍湿，槐深门巷雨初乾。阶前花落无人到，又染苔痕上石阑。
网巾
作者：谢宗可
朝代：元

乌纱未解涤尘烦，一网清风两鬓寒。筛影细分云缕滑，棋纹斜界雪丝乾。不须渔父灯前结，且向诗翁镜里看。头上任渠笼络尽，有时怒发亦冲冠。
胭脂
作者：谢宗可
朝代：元

仙花和露捣芳尘，驻得宫娥不老春。香晕红潮生玉颊，暖融绛蜡点樱唇。渭流涨腻人应远，宫井留斑恨愈新。镜倚绿窗娇梦醒，素纤微蘸晚妆匀。
芦花被
作者：谢宗可
朝代：元

白似杨花煖似烘，纤尘难到黑甜中。软铺香絮清无比，醉压晴霜夜不融。一枕和秋眠落月，五更飞梦逐西风。谁怜宿雁江汀冷，赢得相思旧恨空。
花雾
作者：谢宗可
朝代：元

倦紫酣红总未醒，暗薰芳泪滴无声。罗帏隐绣迷春色，绮縠笼香护晓晴。薄暝枝头留睡蝶，轻阴树底咽啼莺。东风卷到阑干曲，半湿游丝舞不成。
茶烟
作者：谢宗可
朝代：元

玉川炉畔影沈沈，淡碧萦空杳隔林。蚓窍声微松火暗，凤团香暖竹窗阴。诗成禅榻风初起，梦破僧房雪未深。老鹤归迟无俗侣，白云一缕在遥岑。
茶筅
作者：谢宗可
朝代：元

此君一节瑩无瑕，夜听松声漱玉华。万缕引风归蟹眼，半瓶飞雪起龙牙。香凝翠发云生脚，湿满苍髯浪卷花。到手纤毫皆尽力，多因不负玉川家。
茶筅
作者：谢宗可
朝代：元
体裁：七言律诗

此君一节莹无瑕，夜听松声漱玉华。万缕引风归蟹眼，半瓶飞雪起龙牙。香凝翠发云生脚，湿满苍髯浪卷花。到手纤毫皆尽力，多因不负玉川家。
荷钱
作者：谢宗可
朝代：元

青蚨飞绕半池莲，化作波心万点圆。白水真人应爱宝，上清童子解留钱。买空太液繁华梦，占断西湖富贵天。一把藕丝穿不起，五铢衣冷碧波烟。
莲叶舟
作者：谢宗可
朝代：元

稳棹红衣泛渺茫，风帆浪楫水云乡。晓撑太华半峰月，晚载西湖十里香。藕放雪丝应作缆，荷敧翠柄若为樯。不须更捧金仙足，太乙真人梦正凉。
莲灯
作者：谢宗可
朝代：元

万点芙蓉午夜芳，醉看疑是水云乡。兰釭照破西湖梦，火树烧残太液香。焰暖应愁擎夜雨，烬寒不为倒秋霜。元宵庭院东风晓，零落红衣绕画梁。
莺梭
作者：谢宗可
朝代：元

自织春风金缕衣，穿红度翠往来飞。柳堤暗捲丝千尺，花坞横抛锦万机。时见枝头捎蝶去，不愁壁上化龙归。羞同杼柚劳红女，一掷迁乔愿有违。
萤灯
作者：谢宗可
朝代：元

微萤闪闪拂晴波，几度黄昏误舞蛾。银粟无烟栖碧藓，玉虫留影缀青莎。秋空雨歇寒光堕，晚径风閒冷烬多。欲唤纱囊车武子，为渠还赋《短檠歌》。
藕丝
作者：谢宗可
朝代：元

绊玉缠香吐未齐，莲房缫出蛹初肥。纤毫何补寸心苦，几缕空萦七窍飞。园客可能抽翠茧，灵均难为制荷衣。年年五月无人买，欲织鲛绡不上机。
藕花风
作者：谢宗可
朝代：元

舞落红衣起未休，水云乡里正飕飕。五更清逼银塘露，六月凉生玉井秋。飐浪低翻霞影乱，凌波轻弄锦香浮。莫教吹醒鸳鸯梦，好送真人一叶舟。
虎枕
作者：谢宗可
朝代：元

缚取南山白额儿，鼻如雷吼卧支颐。床头夜啸威长在，帐底风生醉不知。探穴捋须应有梦，寝皮食肉未为奇。何如敔伏重华殿，听彻箫韶九奏时。
虎顶杯
作者：谢宗可
朝代：元

骨醉于菟一掬春，掌中白额气如云。南山月晕梦初醒，北海风生酒半醺。畅饮自怀班定远，酣歌谁酹顾参军。醉乡亦有封侯地，笑绾金符便策勋。
蝶使
作者：谢宗可
朝代：元

颁红降紫绕芳菲，催就东风锦万机。采访有心香外舞，指挥无计日边飞。晓穿竹径应持节，暖驻花房欲绣衣。可解黄花惊别梦，折梅休恨寄难归。
螳螂簪
作者：谢宗可
朝代：元

螵蛸枝上化薰风，飞掠诗翁短帽中。鬓雪冷侵霜斧落，发云寒压翠裳空。为裁象齿形如在，试插蝉冠气尚雄。开卷寻行烦一指，不须当辙怒庄公。
螺杯
作者：谢宗可
朝代：元

香醅浮蚁入旋涡，半壳苍琼费琢磨。应愧美人盘宝髻，且供豪客捲金波。尊中绿照珠光润，掌上春擎海气多。安得沧溟俱变酒，垂涎终日饮如何。
蟠梅
作者：谢宗可
朝代：元

萦青绊碧裂苍苔，岁晏寒香宛转来。蛟蛰冻云冰骨瘦，龙眠夜月玉鳞开。风霜气势从千折，铁石心肠亦九回。祇为东君甘自屈，不教枉占百花魁。
蟾蜍水滴
作者：谢宗可
朝代：元

三足爬沙饮海归，案头飞堕晓风吹。惯看毛颖临池浴，不借姮娥入月骑。蓄润凿开琲磊落，分涓滴尽墨淋漓。胸中一掬恩波在，自有龙蛇绕笔时。
诗瓢
作者：谢宗可
朝代：元

雨蔓霜藤老翠壶，吟边不是酒葫芦。剖开架上轮囷玉，著尽胸中错落珠。满贮苦心留宇宙，深藏清气付江湖。谁家半腹能千首，为问山人果在无？
走马灯
作者：谢宗可
朝代：元

飙轮拥骑驾炎精，飞绕人间不夜城。风鬣追星低弄影，霜蹄逐电去无声。秦军夜溃咸阳火，吴炬宵驰赤壁兵。更忆彫鞍年少梦，章台踏碎月华明。
酒旗
作者：谢宗可
朝代：元

水村山郭酒初香，纻影青青字一行。垆畔低悬花雾湿，檐阴斜揭柳风凉。指挥意马冲愁阵，摇曳心旌入醉乡。惆怅步兵招不起，半竿空自舞斜阳。
醉乡
作者：谢宗可
朝代：元

曾笑三闾不解游，移家欲向曲城头。人酣方外鸿荒梦，谁识城中富贵愁。夜月放船浮酒海，春风扶杖到糟丘。相逢还似无何有，唤起东皋为赠侯。
醒酒石
作者：谢宗可
朝代：元

子孙犹自问监军，醒籍千年迹已陈。苍骨冷侵酣枕梦，苔痕清逼醉乡春。西风别墅啼山鬼，落日朱崖泣海神。牛李相倾果何得，太湖甲乙更谁人。
钓丝
作者：谢宗可
朝代：元

临流纤影众鳞惊，消得长缫一缕轻。钩坠乱萦春水碧，竿垂斜袅晚风清。牵回江上烟波梦，掣断人间富贵情。我欲笑携千尺去，桃花浪里拔鲲鲸。
铁砚
作者：谢宗可
朝代：元

不用端溪割紫云，铸来壮士铁心存。一方自出炉锤巧，百鍊原无斧凿痕。金气冷涵池水润，土花腥蚀墨烟昏。坚刚千古难磨了，谁为扶桑赋晓暾。
问梅
作者：谢宗可
朝代：元

寻春踏雪过西湖，试叩风前玉一株。香影为谁甘寂寞，精神何独占清癯。钟残角断愁多少，月落参横梦有无。吟绕南枝浑不应，好将心事唤林逋。
雁字
作者：谢宗可
朝代：元

芦花月底寄秋情，阵影南飞势不停。一画写开湘水碧，半行草破楚天青。云笺冷印虫书迹，烟墨浓模鸟篆形。题尽子卿心事苦，断文无数落寒汀。
雁宾
作者：谢宗可
朝代：元

地北天南万里身，惊寒昨夜过边城。暂随沙漠秋来梦，留得湘江社后春。水宿云飞同是客，风嘹月唳自相亲。荒汀断渚年年路，应认芦花作主人。
雁阵
作者：谢宗可
朝代：元

渡江秋影又南征，折苇衔枚夜不惊。冷聚圆沙盘地轴，晓浮寒水落天衡。风驰截破湘烟阔，云拥斜冲塞月明。洲渚网罗应有伏，横空千里不留行。
雪月梅
作者：谢宗可
朝代：元

苔枝擎重半朦胧，漠漠梨云梦不同。香护姮娥眠玉鉴，影随姑射下瑶宫。冰蟾光透南枝夜，翠羽声凄古树风。天上人间浑一色，几分春意有无中。
雪灯
作者：谢宗可
朝代：元

一炬烧寒照夜长，玉虫飞入白纱囊。冰壶吞月涵秋影，海蚌怀珠吐夜光。六出自随飞烬落，寸辉不受积阴藏。浑疑冻壑寒崖底，忽见东风转太阳。
雪煎茶
作者：谢宗可
朝代：元

夜扫寒英煮绿尘，松风入鼎更清新。月团影落银河水，云脚香融玉树春。陆井有泉应近俗，陶家无酒未为贫。诗脾夺尽丰年瑞，分付蓬莱顶上人。
雪狮
作者：谢宗可
朝代：元

幻出狻猊雪一团，玉光如焰起毫端。棱棱冰霰藏锋锐，飒飒风霜满肺肝。气逼熊罴应股栗，威临犀象亦心寒。从人错认盐形虎，莫向朝阳仰鼻看。
雪珠
作者：谢宗可
朝代：元

万斛明玑满地圆，瑶龙吞蚌入云边。泪含晓雨光犹湿，声碎天风孔未穿。寒缀松腰联玉佩，冷攒梅脸结花钿。阿滕撒尽难收拾，为买丰年不用钱。
霜花
作者：谢宗可
朝代：元

粲粲璚英借露浮，日高还付水东流。剪裁应费金神巧，开落从教玉女愁。有艳淡妆宫瓦晓，无香寒压板桥秋。五更不怕楼头角，吹到梅花特地稠。
鸳鸯梅
作者：谢宗可
朝代：元

两两魁春簇锦机，文衾梦觉月分辉。枝头交颈栖香暖，花底同心结子肥。金殿锁烟妆粉额，玉堂环水浴红衣。有情一种随流去，莫被风飘各自飞。
鸳鸯菊
作者：谢宗可
朝代：元

秋入金塘脱锦裳，芳心并倚紫纱囊。韩凭枕上情难了，陶令门前梦更长。深院霜清宫瓦冷，东篱月落绣衾凉。谁知连理枝头恨，还有西风晚节香。
鹤骨笛
作者：谢宗可
朝代：元

满窍芝香透骨浓，谁将仙蜕截星筒。从教庭下梅花落，似怨山中蕙帐空。三弄瑶林惊晓露，一声华表泣秋风。绝胜瘗作江边土，好奏南飞步月宫。
鹭羽扇
作者：谢宗可
朝代：元

立烟睡雨白蒙茸，尽付驱炎掌握中。暑退沙头千点雪，凉生顶上几丝风。曾闻异物陪修静，莫染纤尘障庾公。挥动半襟诗梦醒，谁怜拳足蓼花丛。
鼠须笔
作者：谢宗可
朝代：元

夜逐虚星上月宫，奋髯夺得管城公。橐中不搅吟窗梦，指下先争翰苑功。莫笑砚池濡醉墨，绝胜仓廪饱陈红。平生齧尽诗书字，散作龙蛇落纸中。
龙形松
作者：谢宗可
朝代：元

夭矫挐云海上来，蜿蜒蜕骨老莓苔。紫髯夜湿千山雨，铁甲春生万壑雷。影动欲翻平陆起，声号如卷怒潮回。蜷枝冷挂岩前月，犹似擎珠照九垓。
龙杖
作者：谢宗可
朝代：元

鳞甲光摇玉一枝，幽宫跃出袖中持。多因掌握提携晚，休恨飞腾变化迟。缓策不愁山雨湿，醉横长有野云随。会看挂壁风雷起，莫待诗翁过葛陂。
龙涎香
作者：谢宗可
朝代：元

瀛岛蟠龙玉吐馨，轻氛飞绕博山青。暖浮蛟窟潮声怒，清彻骊宫蛰睡醒。碧脑盈箱收海气，红薇滴露洗云腥。雨窗篝火浓薰被，梦驾苍鳞上帝庭。
和西湖竹枝词
作者：谢寅
朝代：元

郎书前月发京华，燕子来时当到家。记得去年裁白苧，郎君系马石榴花。
菊山诗
作者：谢师善
朝代：元
体裁：五言律诗

水精宫里客，不用住柴桑。溪上晓云碧，篱边菊正黄。岁华甘自老，晚节为谁香。安得渊明酒，看花醉夕阳。
题酒家壁
作者：谢文质海牙
朝代：元

修云淡淡抹山眉，野水人家半酒旗。应是小梅开未已，小舟撑月过前溪。
青城虞胜伯颜丘氏小轩曰看帆为赋律诗四首
作者：谢林
朝代：元
体裁：七言律诗

日送飞帆若断蓬，閒情不与水俱东。自居茅屋秋声里，如在潇湘夜雨中。樯影远离沧海月，棹歌归趁落潮风。由来世道随流转，不用空嗟阮籍穷。
颖城凤凰台
作者：谢林
朝代：元
体裁：古风

凤凰台，台何高，野云黄叶风萧骚。不闻孤凤鸣，但见鸟雀栖蓬蒿。梧桐摧折倾旧巢，凤兮何处翔赤霄。无由再睹兮使我心劳。
题赵承旨竹石图
作者：谢林
朝代：元
体裁：古风

竹生盘石间，翠色相因依。尔节固己完，此心终不移。如何玉堂人，而有林壑姿。凉风虽未至，飒然动秋思。
续兰亭会补侍郎谢瑰诗
作者：谢理
朝代：元

东温散晴旭，灌水浮嘉阴。良辰事修禊，我友欣盍簪。方池注清流，可以濯烦襟。一觞复一咏，畅情忘古今。
雩咏亭续兰亭会补侍郎谢瑰诗
作者：谢理
朝代：元
体裁：四言诗

瞻彼阿丘，神禹秘之。茂荫嘉树，清泛芳池。临流引觞，衎衎以嬉。俛仰千古，逝者如斯。
送李彦方副使之闽
作者：谢端
朝代：元
体裁：古风

使君昔峨豸冠日，正色危言动明主。台除近日多留中，今日东门送君去。平生不到黄河堧，褰帷万里闽关路。画鹢轻摇杨柳风，绣衣肯裛蔷薇露。
题叶氏四爱堂
作者：谢草池
朝代：元
体裁：七言绝句

梅兰莲菊各争誇，风月平章属大家。四爱堂前亲手种，乾坤生意四时花。
临江仙
作者：谢醉庵
朝代：元

淮海东南佳丽地，古今画品诗题。羡君去意拂晴霓。腰钱期跨鹤，舞剑岂闻鸡。自笑病来成老懒，飞沉杳隔云泥。他时相忆此分携。月明归雁过，花落子规啼。
临江仙
作者：谢醉庵
朝代：元

白发壮心还未减，春风梦绕扬州。青山隐隐水悠悠。征帆从荡漾，行李亦风流。向日侍郎今右相，元龙豪气横秋。月明千里镇淮楼。依然青眼旧，应不负依刘。
浣溪沙·赠琴娃以上四首见元草堂诗余卷上
作者：谢醉庵
朝代：元

沉屑微熏睡鸭金。朱弦还解解芳心。盈盈桃李未春深。天上鸾胶须着意，人间凤曲有知音。莫教风雨绿成阴。
鹧鸪天
作者：谢醉庵
朝代：元

睡思才消赖有茶。老怀刚慰奈无花。花随流水三春尽，柳疑东风一向斜。怜病久，怯春多。莫云庭院噪归鸦。碧云草就关心句，信到吟诗解叹嗟。
一枝春
作者：谭处端
朝代：元

甲子天元，遇明朝圣代，神仙出世。仙师密遣，故我水云东历。山遥路远，渡难阻、岂辞迢递。惟念念，人人未悟，虚华恋著家计。轮回最苦省悟，照前贤作用，如何脱离。尘缘屏绝，渐迤可亲玄理。功成气结，得指日、身超仙位。归去后，鸾鹤引赴，蓬莱真会。
临江仙·得得全真真妙理
作者：谭处端
朝代：元

得得全真真妙理，无为无作无修。自然清净行功周。祥云围绛阙，瑞气绕琼楼。心似闲云无挂碍，身同古渡横舟。真空空界可相酬。白牛眠露地，明月照山头。
临江仙·稽首吾门诸道友
作者：谭处端
朝代：元

稽首吾门诸道友，降心向外休寻。等闲容易费光阴。修行何是苦，不了我人心。灭取无明三孽火，勿令境上相侵。本来一点没升沈。真闲如得得，步步上高岑。
临江仙·虚幻浮花休苦恋
作者：谭处端
朝代：元

虚幻浮花休苦恋，南辰北斗频移。暗更绿鬓尽成丝。百年浑似梦，七十古来稀。奉劝人人须省悟，轮回限到谁知。修行宜早不宜迟。从前冤孽罪，要免速修持。
云雾敛
作者：谭处端
朝代：元

做修持，休轻侮。认取云中，细细清清雨。净净泠泠灵芽吐。心外寻求，谩了虚辛苦。坐与行，卧与住。闲里闲搜，闲暇逍遥做。结就金花开玉户。一道光明，直射无为路。
云雾敛
作者：谭处端
朝代：元

匿光辉，认愚卤。兀兀腾腾，闲里寻闲步。垢面蓬头衣褴褛。乞食忘惭，方称烟霞侣。绝骄矜，趣真素。不受人钦，不择贫卑处。认正丹阳师父语。了了惺惺，功满归蓬路。
云雾敛
作者：谭处端
朝代：元

告行人，听少诉。着假求真，也好回头顾。勘验行藏休慕故。不合虚无，怎得蓬瀛住。认元初，归莹素。勤拭灵台，勿使尘埃污。心上贪嗔痴尽去。暗里功成，有个真师度。
云雾敛
作者：谭处端
朝代：元
体裁：词

告行人，听少诉。着假求真，也好回头顾。勘验行藏休慕故。不合虚无，怎得蓬瀛住。认元初，归莹素。勤拭灵台，勿使尘埃污。心上贪瞋痴尽去。暗里功成，有个真师度。
元珠歌
作者：谭处端
朝代：元
体裁：古风

采得元珠非货贝，灵山一道香烟快。重城无漏步无声，五道霞光攒慧盖。这灵灵，处处在，妙用虚空无内外。无有皆空空亦空，法相果因俱染爱。种种离，超三界，觉即如来顿明解。寻文理义谩区区，说圣谈贤还捏怪。不修完，无毁坏，境灭心忘观自在。恒沙莹彻别尘埃，出入无疑为妙最。狮子儿，祗园内，怒吼狐狸安敢对。明月堂前玉蕊芳，氤氲结就金莲会。黜惺惺，祛聪解，本来自有何须买。山头浩浩涌灵泉，洗出虚空无證背。遇重阳，明教诲，也无进兮也无退。自从入妙认贫閒，便知灭了前来罪。绝讨论，去知解，藏伏光辉如暗昧。任他乌兔两奔忙，且这随缘寄皮袋。
减字木兰花
作者：谭处端
朝代：元

心颠意耍。难辨身中真共假。意耍心颠。招得全生罪孽愆。心宁意息。定里闲闲明慧力。意息心宁。道自归而神自灵。
减字木兰花
作者：谭处端
朝代：元
体裁：词

遇而不悟。可惜惺惺逐欲去。目下蹉跎。教我如今怎柰何。他时若到。悔晚投玄亲妙道。早早回修。免向三涂六道游。
减字木兰花·全真门户
作者：谭处端
朝代：元

全真门户。静静清清无作做。非易非难。财色无明尽结丹。真龙真虎。境灭心忘知去处。铅汞相传。交媾须离种种边。
减字木兰花·尘心起处
作者：谭处端
朝代：元

尘心起处。隔了逍遥云水路。不起尘心。色相还空猿马擒。而今勘破。保守天真闲里过。欲识天真。白玉黄金铸就身。
减字木兰花·水云皮袋
作者：谭处端
朝代：元

水云皮袋。似水如云长自在。自在闲人。闲里搜寻物外身。任行任住。色外真空闲里做。欲觅真空。只在南山尽静中。
减字木兰花·逍遥自在
作者：谭处端
朝代：元

逍遥自在。去去来来无挂碍。一片灵空。处处圆明无不通。无分内外。莹彻周沙含法界。遍照无私。明月高穹秋夜时。
减字木兰花·遇而不悟
作者：谭处端
朝代：元

遇而不悟。可惜惺惺逐欲去。目下蹉跎。教我如今怎奈何。他时若到。悔晚投玄亲妙道。早早回修。免向三涂六道游。
南乡子
作者：谭处端
朝代：元

物物不追求。免有人前宠辱忧。世路巧机齐放下，休休。顺著人情不自由。最好把身囚。落魄随缘云水游。乞食存心消旧孽，修修。譬似无常限到头。
南乡子·原误作行香子
作者：谭处端
朝代：元

交泰一声雷。迸出灵光万道辉。尤遇迅雷重脱壳，幽微。射出金光透顶飞。一性赴瑶池，得与丹阳相从随。显现长真真妙理，无为。出涌阳神独自归。
南柯子
作者：谭处端
朝代：元

频剔灵明烛，勤磨智慧刀。万缘一豁绝丝毫。锻炼无初，终始莫辞劳。水底霞光超，山头雪浪抛。虎龙蟠鼎绕周遭。炼就仙丹，步步上青霄。
南柯子·云去南山静
作者：谭处端
朝代：元

云去南山静，风来渭水寒。凌波凝结一团团。万里晴空，清爽此时观。雄剑鸣开匣，人头落玉盘。一轮明月上栏杆。了了从斯，心意始闲安。
卜算子
作者：谭处端
朝代：元

四大因缘做，苦海凭船渡。一棹清风到岸头，得上无生路。人叹风贫苦。我步闲闲趣。脱体全空没一文，胜似石崇富。
卜算子
作者：谭处端
朝代：元
体裁：词

风汉闲中做，彼岸神舟渡。万里晴空无片云，月照曹溪路。割断冤情苦。默默明玄趣。一任傍人笑我贫，肚里非常富。
卜算子
作者：谭处端
朝代：元

风汉闲中做，彼岸神舟渡。万里晴空无片云，月照曹溪路。割断冤情苦。默默明玄趣。一任旁人笑我贫，肚里非常富。
卜算子·四大因缘做
作者：谭处端
朝代：元

四大因缘做。苦海凭船渡。一棹清风到岸头，得上无生路。人叹风贫苦。我步闲闲趣。脱体全空没一文，胜似石崇富。
卜算子·自入玄门户
作者：谭处端
朝代：元

自入玄门户。寂淡清虚做。静里披搜四假身，勘破尘行路。悟上还重悟。得得真闲趣。收住身中无价真，岂逐人情去。
太常引·鸣鹤馀音卷之四
作者：谭处端
朝代：元

非僧非俗亦非仙。茅屋两三椽。白石与清泉。更谁问、桃源洞天。一炉宝篆，一瓯春雪，浇灌净三田。闲想谷神篇。不觉松枝月圆。
如梦令
作者：谭处端
朝代：元
体裁：词

一片灵空为伴。因把欲情割断。日上鍊虚无，常住神堂古观。风汉。风汉。此外别无手段。
如梦令
作者：谭处端
朝代：元

只把灵台频扫。惜取自家真宝。火里长莲花，便是修行玄奥。颠倒。颠倒。境灭心忘了了。
如梦令
作者：谭处端
朝代：元

因遇重阳师父。引入全真门户。慧火炼灵空，不敢胡行一步。一步。一步。一步近如一步。
如梦令
作者：谭处端
朝代：元
体裁：词

因遇重阳师父。引入全真门户。慧火鍊灵空，不敢胡行一步。一步。一步。一步近如一步。
如梦令·一片灵空为伴
作者：谭处端
朝代：元

一片灵空为伴。因把欲情割断。日上炼虚无，常住神堂古观。风汉。风汉。此外别无手段。
如梦令·不染俗情非是
作者：谭处端
朝代：元

不染俗情非是。不慢下贫趋贵。不敢受人钦，自在逍遥云水。云水。云水。守一无为彻底。
如梦令·休讶弟兄不喘
作者：谭处端
朝代：元

休讶弟兄不喘。只要人情疏远。不敢受人钦，不喜轻肥杯脔。舒展。舒展。锻炼丹砂九转。
如梦令·大道无名无说
作者：谭处端
朝代：元

大道无名无说。休恁谩生分别。火灭与烟消，便是良辰佳节。宜拙。宜拙。认取春花秋月。
如梦令·大道根元归素
作者：谭处端
朝代：元

大道根元归素。绝尽人情思虑。火灭与烟消，认取元阳收固。此做。此做。便是长生捷路。
如梦令·寄浚州道友王四郎
作者：谭处端
朝代：元

传语浚州道友。休恋随情花柳。最好逐谭风，保护形躯不朽。不朽。不朽。共饮长生仙酒。
如梦令·寄＊州道友王四郎
作者：谭处端
朝代：元

传语＊州道友。休恋随情花柳。最好逐谭风，保护形躯不朽。不朽。不朽。共饮长生仙酒。
如梦令·日用涤除尘垢
作者：谭处端
朝代：元

日用涤除尘垢。擒缚马猿不走。展手向街前，守一不生贪构。贪构。贪构。怎得功成行就。
如梦令·日用灵光内锁
作者：谭处端
朝代：元

日用灵光内锁。保护真心不破。金玉得凝澄，生死无由近我。功果。功果。归去独携云朵。
如梦令·清净无为做彻
作者：谭处端
朝代：元

清净无为做彻。高下休生分别。灭尽我人心，自有真师提挈。提挈。提挈。云绽家家明月。
如梦令·物外遨游落魄
作者：谭处端
朝代：元

物外遨游落魄。步步清凉云脚。闲里弄虚空，别有蓬莱期约。这着。这着。细细人情除削。
如梦令·竹笠竹冠竹碗
作者：谭处端
朝代：元

竹笠竹冠竹碗。与我日常为伴。坐卧去来空，便是清凉彼岸。风汉。风汉。日月轮催不管。
如梦令·落魄无拘野叟
作者：谭处端
朝代：元

落魄无拘野叟。自在逍遥闲走。他日返家山，重会云朋霞友。知友。知友。共饮蟠桃仙酒。
如梦令·赠修武贾信实
作者：谭处端
朝代：元

入道先生姓贾。日用持心低下。要见本来真，闲里擒猿捉马。擒耍。擒耍。须效谭风害哑。
如梦令·赠修武贾信实
作者：谭处端
朝代：元

入道先生姓贾。日用持心低下。要见本来真，闲里擒猿捉马。擒耍。擒耍。须效谭风害痖。
如梦令·赠张李二公道友
作者：谭处端
朝代：元

堪叹浮生不久。尽迷气财色酒。如悟舍尘缘，共结云朋霞友。知友。知友。保护身躯不朽。
如梦令·赠王三校尉宅三姑姑
作者：谭处端
朝代：元

欲做俗中修炼。先灭我人分辩。柔弱守清贫，坚志始终无变。真善。真善。损己利他方便。
如梦令·赠王三校尉宅三姑姑
作者：谭处端
朝代：元
体裁：词

欲做俗中修鍊。先灭我人分辩。柔弱守清贫，坚志始终无变。真善。真善。损己利他方便。
如梦令·赠阌乡县酒贾
作者：谭处端
朝代：元

深爱贾公吉善。水云游历玄便。他日处无为，得得虎龙交战。交战。交战。丹结永除千变。
如梦令·述怀
作者：谭处端
朝代：元

一点灵光不昧。出入往来无碍。处处现圆明，物物头头应解。宁耐。宁耐。万祸不能侵害。
如梦令·镜药收来守拙
作者：谭处端
朝代：元

镜药收来守拙。不遇知音难说。古鉴要予磨，点处便交光彻。欢悦。欢悦。衮出一轮明月。
如梦令·随分养营皮袋
作者：谭处端
朝代：元

随分养营皮袋。坐卧去来明快。境上乐闲游，些子无生挂碍。忍耐。忍耐。占得逍遥自在。
小镇西犯·赠京兆府安王解元
作者：谭处端
朝代：元
体裁：词

太原公疾苦，听予告切。圣贤待把伊提挈。好休歇。算人生七十，古来云少，看看到也，做个放下决烈。割攀拽。趣闲闲，归莹素，安恬养拙。认灵源、鍊磨明彻。从前孽。向三千功里，徐徐消灭。青山绿水，五人共赏风月。
忆王孙
作者：谭处端
朝代：元

尘寰财色苦相萦。着爱浮华役此身。好悟灵源一点真。绝贪嗔。便是逍遥到岸人。
忆王孙
作者：谭处端
朝代：元
体裁：词

尘寰财色苦相萦。著爱浮华役此身。好悟灵源一点真。绝贪嗔。便是逍遥到岸人。
忆王孙
作者：谭处端
朝代：元

心中无事气神和。不觉欣欣言语多。剑用道钢磨更磨。害风哥。割了舌头赶退魔。
忆王孙
作者：谭处端
朝代：元

无无无有有无无。悟得无无便不愚。日月年时损壮粗。见元初。万道霞光攒宝珠。
恣逍遥
作者：谭处端
朝代：元

自慕贫闲，来来懒惰。憨憨地、并无灾祸。残羹冷饭，全无烟火。吃一碗、肚暖则个。他是他非，于予可可。眼前事、近来识破。腾腾兀兀，随缘且过。恣逍遥、住行坐卧。
捣练子
作者：谭处端
朝代：元

听分剖，这风哥。寻常只恁啰哩啰。啰哩凌，哩凌啰。些儿话，不须多。交贤会得笑呵呵。啰哩凌，哩凌啰。
捣练子
作者：谭处端
朝代：元

捣练子，具如何。从前罪孽暗消磨。啰哩凌，哩凌啰。从初得，认波罗。色财勘破扑灯蛾。啰哩凌，哩凌啰。
捣练子
作者：谭处端
朝代：元

浮华事，梦南柯。流年电亲下轮坡。啰哩凌，哩凌啰。早脱离，出漩涡。两轮日月疾如梭。啰哩凌，哩凌啰。
捣练子
作者：谭处端
朝代：元

清净法，越婆娑。神舟稳驾渡沉波。啰哩凌，哩凌啰。早下手，出迷河。伊还不悟转蹉跎。啰哩凌，哩凌啰。
捣练子
作者：谭处端
朝代：元

风人唱，破迷歌。回心与我见弥陀。啰哩凌，哩凌啰。十捣练，要调和。恩情欲爱是冤魔。啰哩凌，哩凌啰。
无调名·赠京兆府安王解元
作者：谭处端
朝代：元

太原公疾苦，听予告切。圣贤待把伊提挈。好休歇。算人生七十，古来云少，看看到也，做个放下决烈。割攀拽。趣闲闲，归莹素，安恬养拙。认灵源、炼磨明彻。从前孽。向三千功里，徐徐消灭。青山绿水，五人共赏风月。
望海潮
作者：谭处端
朝代：元

全真大道，无为清净，重重障碍堪嗟。每叹自缘，招且不免，闲游云水他趖。无念谤诽邪。愿人人早悟，急景浮华。道祖西升，去尚犹避过流沙。归地肺复仙家。会云朋霞友，真乐无涯。虚堂宴赏，蟠桃烂熳，瑶卮共饮流霞。满坐戴琼花。得玄玄结正，一粒丹砂。此际功成，行满同泛渡云槎。
望海潮
作者：谭处端
朝代：元

堪嗟浮世，谁能省悟，人人俗景迷遮。颜貌日衰，残由尚苦，贪求爱恋婴娃。欲海浪途赊。被二轮催促，易鬓霜华。忽尔无常，限到着甚理逃趖。争如悟速抛家。屏尘缘外绝，内固根芽。三千密要，阴功八百，真诚炼行无差。云水步烟霞。认三光真秀，凝结丹砂。异日功成，去也牛斗泛灵槎。
望蓬莱
作者：谭处端
朝代：元

全真妙，无我亦无人。无作无为绝视听，谦和柔弱没疏亲。寂寞守清贫。玄玄处，得得好良因。一点无生真自在，湛然常寂本来真。功满列仙宾。
望蓬莱
作者：谭处端
朝代：元

听咨告，少事要君知。万事苦求终害己，得便宜是落便宜。伶俐不如痴。真修炼，心外莫行特。只据眼前为见在，自然烦恼不相随。步步入无为。
望蓬莱
作者：谭处端
朝代：元

真大道，损损做修持。到处受人钦供养，得便宜是落便宜。步步入青泥。为贫汉，寂淡莫相违。外貌常教人见畏，内容默默采灵芝。指日赴师期。
望蓬莱
作者：谭处端
朝代：元

行大道，认取坎和离。一点来时颠倒处，两般消息与搜披。玄妙不难知。休外觅，识取自菩提。有相身中成锻炼，无为路上证牟尼。指日跨云霓。
望蓬莱
作者：谭处端
朝代：元

长真子，日计旋寻求。随分随缘消旧业，闲愁闲闷一时休。明月照山头。常澄湛，无证亦无修。自在不居因果界，逍遥颖脱出沉流。功满到瀛洲。
武陵春·赠李道人拆字
作者：谭处端
朝代：元

日劝君君不省，下越贪忙。识常常内转伤。肯恁思量。养灵根牢固取，目好回光。兀腾腾万事忘。内爇仙香。
武陵春·赠李道人拆字
作者：谭处端
朝代：元

日劝君君不省，下越贪忙。识常常内转伤。肯恁思量。养灵根牢固取，目好回光。兀腾腾万事忘。内＊仙香。
水龙吟
作者：谭处端
朝代：元

本初一点来时，幸然体态淳和好。迤生增爱，缘尘蒙昧，无穷真宝。个个人迷，到如斯尽，逐情生老。把仙胎容易，浮沈苦海，随波浪，成虚耗。速悟轮回返照。把尘心、须当颠倒。烟消火灭，冰凝玉结，长生芝草。默默志论，讨常坚守，自家炉灶。向三千功里，殷勤锻炼，定将来了。
水龙吟
作者：谭处端
朝代：元

欲修无上菩提，便合下手须头段。莫令带水，拖泥土粘，□些儿萦绊。生死明来，也全无在，自家决断。把凡胎浊骨，烟霞路上，轻轻渐，都抽换。步步清凉彼岸。趣闲闲、忘机休算。烟消火灭，冰凝玉结，长生侣伴。自得真空，妙玄因作，无人我观。待丹成九转，重阳再会，游蓬莱馆。
水龙吟
作者：谭处端
朝代：元

瑞云捧出三峰，上真下化宸游地。祥云深锁，琼楼宝殿，琳宫幽邃。万顷岚光里。依稀降、玉泉莲水。望仙人掌上，弯弯初月，常晶莹，无瑕翳。碧嶂层层苍翠。乱峰巅、猿叫鹤唳。我来感叹，尘中缰绊，恩情名利。滚滚甘随，逝波流转，几人攀跻。现停停云汉，安然不动，作阴阳髓。
水龙吟·世传海有三山
作者：谭处端
朝代：元

世传海有三山，内藏羽化仙芝草。秦皇信此，使令徐福，东游蓬岛。云水风涛浩浩。男女舟中成老。望仙源缥缈。烟波杳杳。肝肠断，何时到。堪嗟人迷颠倒。谩区区、空生烦恼。不知自起，妄尘遮碍，先天真宝。顿悟家缘，掉守清净，无为功了。得心清意静，性圆丹结，饵仙芝草。
永遇乐·赠浚州王三校尉
作者：谭处端
朝代：元

飘逸闲行，坦然稳路，任云任水。落魄婪耽，蓬头垢面，朝日常如醉。腾腾兀兀，遨游闲散，去住并无萦系。觅残馀、填肠塞肚，到处夜来闿睡。人人未悟，修持都是，自着难为割离。爱欲无涯，煎熬苦海，生灭何时已。一蓑笠，随缘且过，便是道人活计。你咱自、迷情未肯，且只恁地。
汉宫春
作者：谭处端
朝代：元

欲入无为，乐闲中闲里，只这些儿。惟论目下，未来已往休披。常行坦荡，远财色、人是人非。新来凭，怡怡内乐，境上无挂毫丝。昏昏默默得也，向无中捉住，真个根基。惺惺洒洒，无用无作无持。头头返照，自然理、触处晖晖。谁会得，清风皓月，湛湛两个人知。
汉宫春
作者：谭处端
朝代：元

自慕贫闲，便摧强挫锐，柔弱和光。尘缘顿舍，慧烛朗爇灵房。七门返照，用七宝、密密铺妆。擒猿马，邪生智巧，锻炼列另端行。清净自然守守，守无为常善，一炷心香。平康宴乐，玉液酬泛琼觞。云朋霞友，笑喧哗、金玉玎珰。人去后，云收雾敛，澄澄月满虚堂。
汉宫春
作者：谭处端
朝代：元
体裁：词

自慕贫闲，便摧强挫锐，柔弱和光。尘缘顿舍，慧烛朗爇灵房。七门返照，用七宝、密密铺妆。擒猿马，邪生智巧，锻鍊列另端行。清净自然守守，守无为常善，一炷心香。平康宴乐，玉液酬泛琼觞。云朋霞友，笑喧哗、金玉玎珰。人去后，云收雾敛，澄澄月满虚堂。
沁园春
作者：谭处端
朝代：元

好没来由，名利区区，几时尽头。算荣华富贵，名高位显，妻儿艳女，肯做持修。冷淡玄门，清虚妙道，苦涩难行孰意留。修行路，悟轮回生死，有分仙流。除身尽是闲愁。猛割断冤情去便休。顶青巾布素，随缘度日，逍遥云水，物外遨游。闲里寻闲，损之又损，火灭烟消绝外求。将归去，这酆都路变，蓬岛瀛洲。
沁园春
作者：谭处端
朝代：元
体裁：词

爱欲无涯，有限形躯，休苦苦疲。这宿缘分有，儿和女是，他家衣饭，各自相随。谩使心机，空生计较，大限临头孰替伊。当须悟，早抽身物外，也是便宜。蹉跎下手犹迟。切莫外、周游觅妙微。但尘心起处，皆魔孽认，元初本有，锻鍊昏迷。真静真慈，玄波涤荡，自在逍遥境上持。千朝后，现灵台一点，光射无为。
沁园春
作者：谭处端
朝代：元

虚幻浮华，百岁光阴，叹一刹那。谩区区碌碌，争名利纵，荣华富贵，贪得如何。蜃气楼台，虹桥碧落，些子时光长久么。闻强健，出熬熬苦海，速上高波。聪明切勿蹉跎。算世事皆空身莫过。认元初本有，无穷宝染，尘埃蒙昧，慢慢揩摩。保养灵根，频频浇灌，水间金花结玉柯。超生灭，这本来一点，无少无多。
沁园春·倏忽光阴
作者：谭处端
朝代：元

倏忽光阴，四大浮空，是非久坚。这轮回谁保，朝昏彻彼，家缘恩爱，系绊迁延。一个真灵，千生万劫，苦海浮沉逐孽缘。当须悟，在伊家慷慨，生死争先。聪明切听微言。好放下闲愁搜妙玄。认贫闲寂淡，休生恶勘，元初一点，摆出新鲜。直正无私，常行平等，坦荡逍遥任自然。真功行，向闲中慢慢，积累成千。
沁园春·爱欲无涯
作者：谭处端
朝代：元

爱欲无涯，有限形躯，休苦苦疲。这宿缘分有，儿和女是，他家衣饭，各自相随。谩使心机，空生计较，大限临头孰替伊。当须悟，早抽身物外，也是便宜。蹉跎下手犹迟。切莫外、周游觅妙微。但尘心起处，皆魔孽认，元初本有，锻炼昏迷。真静真慈，玄波涤荡，自在逍遥境上持。千朝后，现灵台一点，光射无为。
沁园春·自古愚贤
作者：谭处端
朝代：元

自古愚贤，日月轮催，尽沉下泉。叹张陈义断，因名利恣，奢华后主，破坏家园。楚庙江边，汉陵原畔，势尽还空皆亦然。英雄辈，尽遗留坏冢，衰草绵绵。呜呼往事堪怜。染虚幻浮华逐逝沿。又争如省悟，尘劳梦趣，贫闲归素，保炼丹田。越过轮回，超升苦海，直上清凉般若船。逍遥岸，会玄明琼路，同访桃源。
浣溪沙·辞贾公
作者：谭处端
朝代：元

云水飘飘物外游。垂纶独钓大神舟。遇迷苦海不吞钩。却返碧波归去后，家山重会马丘刘。玉壶金液宴仙俦。
游怀川
作者：谭处端
朝代：元

云耕宝陆三千里，月破黄昏十万家。清夜碧潭澄皎洁，蚌吞银焰产丹砂。
游灵山寺
作者：谭处端
朝代：元

閒閒云水访禅林，密密琅玕映碧岑。玉桂峰高尘不染，灵山寺隐境难寻。□交白雪匀铺玉，间隔黄花乱点金。清澈古潭秋静夜，桂花独现本来心。
游灵山寺
作者：谭处端
朝代：元
体裁：诗

闲闲云水访禅林，密密琅玕映碧岑。
玉柱峰高尘不染，灵山寺隐境难寻。
媾交白雪匀铺玉，间隔黄花乱点金。
清澈古潭秋静夜，桂华独现本来心。
满庭芳
作者：谭处端
朝代：元

咄这憨牛，顽狂性劣，侵禾逐稼伤蹂。鼻绳牢把，紧紧刀须收。旧习无明常乱，加鞭打、始悟回头。忘思处，孤峰困卧，默默万缘休。渐犨。前步稳，芒儿闲散，心意何留。趋云山自在，真东歌讴。蓑笠闲堆古岸，短笛弄、新韵悠悠。黄昏后，人牛归去，唯见月当秋。
满庭芳
作者：谭处端
朝代：元

欺味成家，悭贪积富，静言独坐思量。养他数口，罪孽自家当。催促光阴似箭，才青鬓、容改衰苍。百年里，谁人尽数，兀兀谩罗张。身强。闻早悟，知愆悔过，速改行藏。向闲中细细，增福消殃。更有高明大志，抛缰锁、物外飘扬。修行好，游山玩水，日用爇心香。
满庭芳
作者：谭处端
朝代：元
体裁：词

欺味成家，悭贪积富，静言独坐思量。养他数口，罪孽自家当。催促光阴似箭，才青鬓、容改衰苍。百年里，谁人尽数，兀兀谩罗张。身强。闻早悟，知愆悔过，速改行藏。向闲中细细，增福消殃。更有高明大志，抛缰锁、物外飘飏。修行好，游山玩水，日用爇心香。
满庭芳
作者：谭处端
朝代：元

烟敛云收，蟾孤秋静，湛然独显希夷。常从坦荡，默默饮刀圭。宝鼎祥烟攒聚，气神会、结就灵芝。闲游好，飘飘云水，物外访相知。随时。缘分过，饥来觅饭，逐处投栖。任忙忙乌免，物换星移。且恁尘中闲散，功成后、别有师期。将归去，一轮明月，独步赴瑶池。
满庭芳
作者：谭处端
朝代：元

莫觅东西，休搜南北，玄真只在身中。万缘齐断，神气始和冲。只要君心慷慨，慧刀举、劈破昏蒙。还知否，般般撒手，性命可圆容。真空。离色相，闲闲闲里，慢慢休憁。恁婪耽布素，物外飘蓬。饥则巡门觅饭，饱来后、明月清风。逍遥处，哩凌啰凌，落魄恁西东。
满庭芳·赠浚州王三校尉
作者：谭处端
朝代：元
体裁：词

蛾恋灯光，蜂贪花蜜，问君终久如何。欲成修鍊，须出黑风波。慧剑攀缘割断，离乡土、趋却娘哥。烟霞客，水去步稳，随分养天和。消磨。除旧孽，婪耽布素，信任磨拖。兴诗词吟咏，舌诞唇歌。古往今来达士，自家与、无少无多。神仙话，休论蓬岛，似是上高坡。
满庭芳·赠福昌县赵殿试
作者：谭处端
朝代：元

儒业尊高，文章显贵，算来世路荣奢。苦心劳志，求望步云霞。假使登科攀桂，黄粱梦、空悟咨嗟。无常到，相如老杜，着甚理逃趖。浮华。须勘破，尘缘摆脱，物外生涯。趣闲闲云水，保炼根芽。得得心清意净，三光秀、凝结丹砂。功成也，三清举过，超上大罗家。
满庭芳·赠福昌县赵殿试
作者：谭处端
朝代：元
体裁：词

儒业尊高，文章显贵，算来世路荣奢。苦心劳志，求望步云霞。假使登科攀桂，黄粱梦、空悟咨嗟。无常到，相如老杜，着甚理逃趖。浮华。须勘破，尘缘摆脱，物外生涯。趣闲闲云水，保鍊根芽。得得心清意净，三光秀、凝结丹砂。功成也，三清举过，超上大罗家。
满庭芳·赠＊州王三校尉
作者：谭处端
朝代：元

蛾恋灯光，蜂贪花蜜，问君终久如何。欲成修炼，须出黑风波。慧剑攀缘割断，离乡土、趋却娘哥。烟霞客，水去步稳，随分养天和。消磨。除旧孽，婪耽布素，信任磨拖。兴诗词吟咏，舌诞唇歌。古往今来达士，自家与、无少无多。神仙话，休论蓬岛，似是上高坡。
满路花
作者：谭处端
朝代：元

上无三瓦舍，下没一犁田。水云真活计、且随缘。街前展手，化个有缘前。独步归来晚，万里晴空，卧听虎啸啼猿。趣闲闲、真乐无边。一派滚灵泉。鼎中真火降、永凝铅。虎龙蟠绕，真秀结根源。默默无为坐，独守孤峰，一轮明月流灭。
满路花
作者：谭处端
朝代：元

因师超苦海，舍俗探幽玄。顿居欢喜地、认贫闲。是非人我，岂论与愚贤。步步清凉路，信任遨游，兀谁知恁恬然。也无心、远望神仙。到了分随缘。尧年丰岁稔、谢皇天。水云活计，只觅一文钱。损损闲闲趣，寂寞无为，任他岁月绵绵。
满路花
作者：谭处端
朝代：元

重阳佳节至，云水寄天涯。玄朋邀共饮、赏黄花。特临雅会，南望翠烟霞。极目岚光里，隐约依稀，瑞云深处仙家。任陶陶、畅饮喧哗，觥泛笑擎夸。樽前唯对酒、喜何加。浮金潋滟，默默采灵葩。饮罢还重劝，不醉无归，月明初上窗纱。
满路花·上无三瓦舍
作者：谭处端
朝代：元

上无三瓦舍，下没一犁田。水云真活计、且随缘。街前展手，化个有缘前。独步归来晚，万里晴空，卧听虎啸啼猿。趣闲闲、真乐无边。一＊滚灵泉。鼎中真火降、永凝铅。虎龙蟠绕，真秀结根源。默默无为坐，独守孤峰，一轮明月流灭。
瑞鹧鸪
作者：谭处端
朝代：元

人人学道慕腥膻。嗜酒迷花罪孽缠。心慕腥膻伤物命，意生贪爱损根源。唯论药术矜能解，岂信金科秘妙玄。如悟本空休歇去，一齐放下学修仙。
瑞鹧鸪
作者：谭处端
朝代：元

修行休觅虎龙儿。只要灵明识本机。昏则弥陀成外盗，悟来烦恼是菩提。常搜己过心明显，唯见他非性转边。打破般般休歇去，虚堂深处伴牟尼。
瑞鹧鸪
作者：谭处端
朝代：元

修行休觅虎龙儿。火灭烟消财色离。内炼气神成九转，外除情欲却三尸。居常休话他长短，处净宜搜自己非。长使灵根无挂碍，自然证果佛菩提。
瑞鹧鸪
作者：谭处端
朝代：元

修行心炼似寒灰。放下痴贪气色财。人我怎生成道果，是非难得产真胎。无明灭尽朝金阙，情欲俱忘拜玉阶。修炼直须烟火灭，为心低处有蓬莱。
瑞鹧鸪
作者：谭处端
朝代：元

修行非易亦非难。应物慈悲认内闲。意上有尘山处市，心中无事市居山。常耕清净田三段，定守无为舍一间。地久天长专一志，自然结就紫金丹。
瑞鹧鸪
作者：谭处端
朝代：元

修行须唱落花莲。损损闲闲任自然。日上莫谈他事短，时中频整自心偏。休离方寸搜丹药，莫外周游觅妙玄。长使灵台无一物，便成九转产胎仙。
瑞鹧鸪
作者：谭处端
朝代：元

修行频剔性中灯。照破从来暗里昏。物物头头休染著，昏昏默默绝言论。超凡入圣非由我，地狱天堂总在君。唯有一条真正路，居常牢闭四城门。
瑞鹧鸪
作者：谭处端
朝代：元

本来真性是玄机。只有灵明悟得时。火灭烟消成大药，境忘心尽见菩提。虚闲清净真仙路，寂寞无为出世梯。一法不生无挂碍，修行唯是这些儿。
瑞鹧鸪
作者：谭处端
朝代：元

莫言容易做修持。损损存存恐碍违。两饭虑频侵道友，一钱外恐损希夷。众中戒口忘矜俊，独坐防心断骋驰。十二时中常返照，犹疑暗察有无私。
瑞鹧鸪·赠王公云庵
作者：谭处端
朝代：元

王公幽隐远佳餐。保护灵根守内闲。意上有情山处市，心中无欲市居山。颐神须要常温暖，炼气功成拒暑寒。专一始终无变异，自然凝结宝琅玕。
瑞鹧鸪·赠王公云庵
作者：谭处端
朝代：元
体裁：词

王公幽隐远佳餐。保护灵根守内闲。意上有情山处市，心中无欲市居山。颐神须要常温暖，鍊气功成拒暑寒。专一始终无变异，自然凝结宝琅玕。
瑞鹧鸪·赠郭公
作者：谭处端
朝代：元

休心损事养根源。寂淡清虚守自然。积德仁风师孔孟，僻潜高洁效颜原。定观明月三秋夜，妙趣玄风九夏天。诗酒琴书谁可并，野夫常许似龙
瑞鹧鸪·赠郭公
作者：谭处端
朝代：元

休心损事养根源。寂淡清虚守自然。积德仁风师孔孟，僻潜高洁效颜原。定观明月三秋夜，妙趣玄风九夏天。诗酒琴书谁可并，野夫常许似龙眠。
神光灿
作者：谭处端
朝代：元

奔名逐利，爱欲牵缠，昏昏转转迷蒙。虚幻浮华，不觉暗易颜童。百岁云间电闪，限临头、那肯从容。不肯悟，到如斯悔懊，个个还同。速悟前途险路，早回头步步，却入仙宗。袍布青巾，结交霞友云朋。休外他搜密妙，认灵源、莲结丹红。趣真处，玩山头明月清风。
神光灿
作者：谭处端
朝代：元

当初学道，迤入玄门，逍遥物外优游。占住庵儿，日夜不免寻求。殷勤来来往往，惹尘劳、怎悟真修。这踪迹，看何时功满，得赴瀛洲。瞥地廓然猛省，勘元初一点，有甚闲愁。落魄婪耽云水，恣访仙俦。有似开笼俊鹞，又还如解锁猿猴。我去也，把般般打破便休。
神光灿
作者：谭处端
朝代：元

茫茫苦海，逐浪随波，便宜识取抽头。恩爱妻儿，都是宿世冤雠。因循浮华光景，把元阳、拖撒无休。限到也，看贤家着甚，计脱冥幽。不悟如斯巇崄，骋机关日夜，计较贪求。顷刻轮回，千生万劫沈流。猛舍投玄入妙，免三涂、六道经游。早下手，与风人物外，结取朋俦。
神光灿
作者：谭处端
朝代：元

茫茫苦海，逐浪飘沦，痴如蜂蜜蛾灯。一向迷迷，妻妾儿女恩情。遭他恁般系绊，限临头、独赴泉冥。如省悟，弃浮华恩爱，处静修行。细细尘情疏减，渐栖心养气，隐迹埋名。淡饭粗衣，默默保炼灵明。迤而真人现也，向无中、金玉成形。大丹熟，这一灵真性，永永存存。
神光灿
作者：谭处端
朝代：元
体裁：词

茫茫苦海，逐浪飘沦，痴如蜂蜜蛾灯。一向迷迷，妻妾儿女恩情。遭他恁般系绊，限临头、独赴泉冥。如省悟，弃浮华恩爱，处静修行。细细尘情疏减，渐栖心养气，隐迹埋名。淡饭粗衣，默默保鍊灵明。迤而真人现也，向无中、金玉成形。大丹熟，这一灵真性，永永存存。
神光灿
作者：谭处端
朝代：元

谭哥昔日，赡养家缘，积孽有若山丘。因遇仙师，东历海岛三州。劝诱顽愚向善，悟轮回、舍爱回头。随缘过，守清贫柔弱，云水闲游。因过怀州仙府，后闲行贵县，时遇深秋。迤入严冬寒冷，得避无由。不免化些纸布，望诸公念忆同流。如省悟，结云朋霞友，物外同修。
神光灿
作者：谭处端
朝代：元

长真稽首，遍覆诸贤，修行只要心坚。战战兢兢，日上常恐生愆。淡素清贫柔弱，未安宁、休做词篇。真功行，在摧强挫锐，寂寞忘言。无则巡门乞化，对人前休骋，俊雅风颠。藏伏光辉，默默锻炼丹田。千朝功夫做就，这些儿暗里相传。功行满，跨祥云归去朝元。
神光灿
作者：谭处端
朝代：元
体裁：词

长真稽首，遍覆诸贤，修行只要心坚。战战兢兢，日上常恐生愆。淡素清贫柔弱，未安宁、休做词篇。真功行，在摧强挫锐，寂寞忘言。无则巡门乞化，对人前休骋，俊雅风颠。藏伏光辉，默默锻鍊丹田。千朝功夫做就，这些儿暗里相传。功行满，跨祥云归去朝元。
神光灿·寄长安冯师兄
作者：谭处端
朝代：元

劝人行善，自做修行，两般于道相宜。须避俗中乡土，且要相违。妙药沈疴救护，更不择、贵贱高低。自然理，效陇西师父，戒行行持。修炼须凭猛志，似大川山岳，安稳无移。处行周圆，他日得处无为。云水逍遥自在，气神和、功行双齐。大丹熟，指蓬瀛稳路，携朵云归。
神光灿·寄长安冯师兄
作者：谭处端
朝代：元
体裁：词

劝人行善，自做修行，两般于道相宜。须避俗中乡土，且要相违。妙药沈疴救护，更不择、贵贱高低。自然理，效陇西师父，戒行行持。修鍊须凭猛志，似大川山岳，安稳无移。处行周圆，他日得处无为。云水逍遥自在，气神和、功行双齐。大丹熟，指蓬瀛稳路，携朵云归。
神光灿·寄长生刘师兄
作者：谭处端
朝代：元

处端稽首，上覆刘仙，一别倏忽三年。每遇临风对月，思渴高贤。忽尔遽承教字，方就审、法候安然。弟且喜，无劳齿录，存念绵绵。自愧尘缘未断，在磁洛两郡，且恁随缘。不果来期，希恕老拙无愆。首春即当拜觐，履高秋、颐素不宣。处端望，师兄通妙几前。
神光灿·赠张九郎
作者：谭处端
朝代：元

天堂地府，善恶由心，死生迷悟争先。悟舍家缘，忘心展手街前。淡素清贫柔弱，任云水、游历飘然。持坚志，守天长地久，永永绵绵。旧孽如将消尽，定圣贤玄妙，暗里相传。意净心清，自是宝结丹田。若有分毫故犯，返招殃、罪孽难言。如了了，赴蓬莱三岛，做个神仙。
神光灿·赠穆先生
作者：谭处端
朝代：元

修行门户，叙次通知，先须屏子休妻。猛舍尘情，寂寞潇洒相宜。无则街前展手，御寒时、纸布为衣。随缘过，守清贫柔弱，火灭心低。日用擒猿缚马，处无为清净，暗契真师。境灭心忘，神凝气结灵芝。得得逍遥自在，任诗词、劝诱愚迷。功行满，指蓬瀛路稳，跨朵云归。
神光灿·赠穆先生
作者：谭处端
朝代：元
体裁：词

修行门户，叙次通知，先须屏子休妻。猛舍尘情，寂寞潇洒相宜。无则街前展手，禦寒时、纸布为衣。随缘过，守清贫柔弱，火灭心低。日用擒猿缚马，处无为清净，暗契真师。境灭心忘，神凝气结灵芝。得得逍遥自在，任诗词、劝诱愚迷。功行满，指蓬瀛路稳，跨朵云归。
神光灿·赠赵先生
作者：谭处端
朝代：元

赵仙入道，猛烈投玄，割除顿悟浮华。对境修持，不若火长莲花。予今诚言少付，遇戈矛、宽纳教他。若有病，便庵中如死，也莫还家。常效如斯坚志，管圣贤暗里，照鉴无差。火灭烟消，灵腑自吐黄芽。无私性停命住，意心清、玉结丹砂。功行满，赴蓬莱鹤引，彩仗云霞。
菩萨蛮
作者：谭处端
朝代：元

慧刀挥处人头落。虹霓万道冲云脚。灭尽我人心。何劳向外寻。白莲生火里。法忍无生死。忍辱两皆空。龟毛兔角同。
落魄歌·其一
作者：谭处端
朝代：元
体裁：古风

我落魄，我落魄，浑身纸布为衣著。摆手行来万事忘，且喜一身空索索。饥时觅，困时睡，元初本住清凉地。慧剑辉辉夺日光，无限邪魔皆远离。乐真味，成真趣，邪径荒凉我不去。真灵剔正渐分明，超然走上烟霞路。得真修，应了彻，实即得时无可说。水晶宫殿镇安闲，勘破春花与秋月。
落魄歌·其二
作者：谭处端
朝代：元
体裁：古风

我落魄，我落魄，衲布褴缕常恁著。信意飘飘物外游，到处空空无倚托。或居山，或居郭，不会书符并货药。饥即巡门觅一钱，饱来万事齐拈却。处处闲，无用作，人情细细须除削。龙虎婴奼总不能，默默醍醐常饮酌。不做善，不生恶，坐卧去来空索索。一片清閒冷淡心，从他四大任沦落。绝机关，无忖度，不望乘云与跨鹤。逍遥自在趣贫閒，赢得随缘恣安乐。
蓦山溪
作者：谭处端
朝代：元

修行锻炼，休觅婴和姹。认取本元初，起尘埃、须除莫惹。常生正觉，宜向触来看，绝人情，去浮嚣，俗事般般舍。长行坦荡，闲里调和假。空里做真修，恁清清、泠泠脱洒。日中静损，真正合虚无，乐逍遥，趣闲闲，步步无生也。